Penyokong tegar Anwar hina Agong mengaku tidak bersalah

Penyokong tegar Presiden PKR, Iswardy Morni selepas dihadapkan di Mahkamah Sesyen Kuala Lumpur membuat pengakuan tidak bersalah atas pertuduhan mengeluarkan kenyataan berbaur hasutan dan menghina Yang di-Pertuan Agong.

Iswardy, 44, yang juga Pengerusi Pro-Keadilan Sarawak berdepan pendakwaan mengeluarkan kenyataan melalui akaun Facebook miliknya Iswardy Morni Official dengan menyebut kata-kata menghasut yang mempunyai kecenderungan bagi mendatangkan penghinaan terhadap Yang di-Pertuan Agong di Pejabat Jabatan Siasatan Jenayah Komersial (JSJK) Bukit Aman di sini, pada 3 petang, 29 Mei lepas.

Menurut laporan Bernama, kertas kes pertuduhan terhadap Iswardy dijalankan mengikut Seksyen 4 (1) (a) Akta Hasutan 1948 dan boleh dihukum mengikut Seksyen 4 (1) akta sama yang memperuntukkan hukuman denda sehingga RM5,000 atau penjara maksimum tiga tahun atau kedua-duanya, jika sabit kesalahan.

Timbalan Pendakwa Raya Datuk Yusaini Amer Abdul Karim menawarkan jaminan RM20,000 dengan seorang penjamin namun peguam Nik Mohamed Ikhwan Nik Mahamud, yang mewakili tertuduh memohon jaminan rendah dengan alasan anak guamnya penanggung utama keluarga selain memberi kerjasama baik kepada pihak polis sepanjang siasatan.

Hakim Mahyon Talib kemudiannya membenarkan Iswardy diikat jamin RM5,000 dengan seorang penjamin berserta syarat tambahan tertuduh dilarang membuat apa-apa ulasan terhadap kes itu di media sosial, cetak dan elektronik.

Mahkamah kemudiannya menetapkan 2 Ogos ini untuk sebutan semula kes.


Kenapa tiada babak ‘cakap tak serupa bikin’ dalam filem? soal MP Pasir Mas

Pengarah filem Untold Story sepatutnya memasukkan babak kes ‘cakap tak serupa bikin’ dalam filem yang dihasilkannya, sindir Ahmad Fadhli Shaari.

Ahli Parlimen (MP) Pasir Mas itu membangkitkan berhubung surat tular yang dikeluarkan sebuah kementerian baru-baru ini berhubung jemputan bagi Tender Terbuka Terpilih dalam sebuah projek.

“Tular pula satu surat daripada Menteri kepada Perdana Menteri memaklumkan senarai syarikat-syarikat yang difikirkan mampu memenuhi kriteria untuk rujukan dan pertimbangan Perdana Menteri bagi tujuan penyertaan di dalam proses tender nanti.

“Soalan saya, sejak bilakah apa yang disebut sebagai Tender Terbuka tiba-tiba menjadi Tender Terbuka Terpilih ini? Kalau sekadar nak teruskan amalan kerajaan sebelum ini, apa maknanya PMX berdegar-degar menyebut bahawa tiada lagi Tender Terpilih, semuanya Terbuka?” katanya dalam satu hantaran Facebook.

Nama kementerian tersebut tidak disiarkan bagi mendapatkan pengesahan berhubung surat tular tersebut.

Menurut Fadhli, amalan tender terpilih itu hanya akan menyebabkan situasi ‘pakat harga’ dan memberi kelebihan kepada kontraktor tertentu sahaja.

“Tidakkah tender terpilih dan terhad tanpa PreQ Terbuka terlebih dahulu ini akan membuka kepada amalan ‘pakat harga’ yang akan mendorong kepada pemilihan kontraktor tertentu sahaja?

“Saya menggesa pihak berwajib keluarkan penjelasan terhadap isu ini. Kena ingat, walaupun dicop Sulit di atas surat yang sangat jelas maksudnya ini, pegawai-pegawai kerajaan sendiri sangat meluat dengan amalan luar kebiasaan seperti ini.

“Saya cadangkan juga, masukkan kes ‘cakap tak serupa bikin’ ini ke dalam salah satu babak filem Untold Story itu. Khabarnya pecah panggung,” ujarnya lagi.

Untuk rekod, filem Untold Story itu merujuk kepada Anwar yang mula ditayangkan di pawagam seluruh negara.


Ekonomi matang, bijak dan sejahtera

Al-Quran merupakan petunjuk sepanjang hayat dan sepanjang zaman bagi manusia, maka ia wajib diyakini oleh setiap orang yang beriman. Bahawa Allah SWT yang Maha Adil menunjukkan Maha Kebijaksanaan-Nya. Firman Allah SWT:

وَلَوْ بَسَطَ اللَّهُ الرِّزْقَ لِعِبَادِهِ لَبَغَوْا فِي الْأَرْضِ وَلَكِنْ يُنَزِّلُ بِقَدَرٍ مَا يَشَاءُ إِنَّهُ بِعِبَادِهِ خَبِيرٌ بَصِيرٌ٢٧ وَهُوَ الَّذِي يُنَزِّلُ الْغَيْثَ مِنْ بَعْدِ مَا قَنَطُوا وَيَنْشُرُ رَحْمَتَهُ وَهُوَ الْوَلِيُّ الْحَمِيدُ٢٨

“Dan jikalau Allah melapangkan rezeki bagi setiap hamba-Nya, sudah tentu mereka akan melampaui batas di muka bumi; tetapi Allah menurunkan (rezeki-Nya itu) menurut kadar yang tertentu sebagaimana yang dikehendaki-Nya. Sesungguhnya Dia Maha Mengetahui (dengan mendalam akan segala keadaan hamba-Nya), lagi Maha Melihat (dengan nyata). (27); Dan Dialah yang menurunkan hujan setelah mereka berputus asa, dan Dia pula menyebarkan rahmat-Nya. Dan (ingatlah) Dialah jua Maha Pelindung, lagi Maha Terpuji. (28)” (Surah al-Shura: 27-28)

Perkara yang dinyatakan dalam ayat di atas menunjukkan betapa Allah SWT itu Maha Bijaksana sebagai Pencipta alam termasuk makhluk manusia yang ditugaskan supaya memakmurkan alam dunia di muka bumi ini. Seterusnya diuji akal dan ilmu mereka yang telah dikurniakan Allah SWT, termasuk dalam menguruskan rezeki kurniaan-Nya yang disebutkan dengan aspek ekonomi bagi memakmurkan bumi Allah SWT.

Manusia dikurniakan akal dan ilmu, di samping adanya nafsu yang mendorong aktivitinya supaya tidak melampau dan berlaku kesaksamaan. Perkara ini membezakan antara manusia dengan para malaikat yang tidak bernafsu dan berada di alam ghaib.

Sekali gus membezakan binatang yang bernafsu tanpa akal sehingga bertindak rakus merosakkan diri sendiri dan kawanannya. Malah, binatang juga hidup bukan secara bermasyarakat madani, kerana binatang itu digunakan faedahnya oleh manusia. Manakala tumbuh-tumbuhan, galian dan sumber-sumber lain yang tidak bergerak pula diterokai dan digunakan oleh manusia.

Oleh itu, Allah SWT menetapkan rezeki dengan kadar yang patut sehingga ia tidak melimpah-ruah melampaui keperluan manusia. Hal ini demikian kerana, sekiranya ia melimpah tanpa batas dan kadar yang berlebihan daripadanya, nescaya mereka akan bertindak melampau.

Sehingga akhirnya boleh merosakkan diri sendiri, keluarga, masyarakat dan alam sekitar. Keadaan ini adalah berpunca daripada nafsu yang melonjak apabila mereka menyalahgunakan akal dan ilmu kurniaan Allah SWT, lalu menyalahgunakan juga rezeki yang dikurniakan kepadanya.

Dengan kadar yang terhad, kurniaan Allah SWT adalah mencukupi bagi memakmurkan dunia yang ditugaskan kepada manusia. Hal ini dapat dilakukan sekiranya diuruskan dengan baik berpandukan petunjuk Allah SWT, ilmu dan akal yang dimanfaatkan dengan betul.

Terdapat kalangan manusia yang bijak mengurus dengan kadar kurniaan Allah SWT sehingga menjadi kaya-raya yang mempunyai budiman. Namun, ada juga sebahagiannya yang menguruskan kurniaan Allah SWT itu tanpa akal yang bijak.

Sehingga akibat daripada kekayaannya itu merosakkan diri sendiri, keluarga, masyarakat dan alam sekelilingnya. Akan tetapi, keadaan yang berlaku itu tetap ada hikmahnya kerana faedahnya bukanlah untuk dirinya tetapi untuk orang lain.

Bahkan, ada juga kalangan manusia yang merosakkan dirinya dan orang lain apabila mereka diberikan kekayaan. Semua perkara tersebut menjadi ujian yang akan dihisab oleh Allah SWT kelak, sama ada mereka bersyukur kepada kurniaan-Nya ataupun kufur terhadap ni‘mat-Nya.

Selain itu, terdapat kalangan mereka yang tidak tahu mencari dan menguruskan rezeki pula menjadi miskin. Walau bagaimanapun, perkara tersebut juga mempunyai hikmahnya yang tersendiri.

Antaranya mereka dapat berkhidmat kepada yang golongan kaya, namun ada juga rezekinya sekadar untuk meneruskan kehidupan. Jika diberikan kekayaan kepada mereka boleh merosakkan dirinya dan orang lain, di samping mendapat kelebihan bekerja dan bersabar. Hal ini dinyatakan oleh firman Allah SWT:

أَهُمْ يَقْسِمُونَ رَحْمَتَ رَبِّكَ نَحْنُ قَسَمْنَا بَيْنَهُمْ مَعِيشَتَهُمْ فِي الْحَيَاةِ الدُّنْيَا وَرَفَعْنَا بَعْضَهُمْ فَوْقَ بَعْضٍ دَرَجَاتٍ لِيَتَّخِذَ بَعْضُهُمْ بَعْضًا سُخْرِيًّا وَرَحْمَتُ رَبِّكَ خَيْرٌ مِمَّا يَجْمَعُونَ٣٢

“Adakah mereka berkuasa untuk membahagi-bahagikan rahmat Tuhanmu (wahai Muhammad). Kami telah menentukan bagi mereka segala keperluan hidup mereka dalam kehidupan dunia ini (sebahagiannya Kami jadikan kaya-raya dan sebahagiannya miskin menderita); dan juga Kami telah meninggikan darjat sebahagian daripada mereka daripada darjat sebahagian yang lain dengan beberapa darjat; (semuanya itu) supaya sebahagian daripada mereka mendapat manfaat daripada sebahagiannya yang lain. Dan rahmat Tuhanmu (yang meliputi kebahagiaan dunia dan akhirat) itu lebih baik daripada perkara yang mereka kumpulkan.” (Surah al-Zukhruf: 32)

Dan juga firman Allah SWT:

انْظُرْ كَيْفَ فَضَّلْنَا بَعْضَهُمْ عَلَى بَعْضٍ وَلَلْآخِرَةُ أَكْبَرُ دَرَجَاتٍ وَأَكْبَرُ تَفْضِيلًا٢١

“Perhatikanlah bagaimana Kami lebihkan sebahagian daripada mereka ke atas sebahagian yang lain (dalam rezeki pemberian Kami itu). Dan sesungguhnya kehidupan di akhirat lebih tinggi tingkatannya dan lebih besar keutamaanya.” (Surah al-Isra’: 21)

Adapun di akhirat kelak, mereka yang bersyukur lebih tinggi darjatnya daripada mereka yang sabar kerana kesyukuran itu lebih mencabar diri seseorang. Firman Allah SWT:

وَقَلِيلٌ مِنْ عِبَادِيَ الشَّكُورُ١٣

“Dan sememangnya sedikit sekali daripada kalangan hamba-hamba-Ku yang bersyukur.” (Surah Saba’: 13)
Allah SWT juga memberikan petunjuk dalam menguruskan harta kekayaan dengan firman-Nya:

وَابْتَغِ فِيمَا آتَاكَ اللَّهُ الدَّارَ الْآخِرَةَ وَلَا تَنْسَ نَصِيبَكَ مِنَ الدُّنْيَا وَأَحْسِنْ كَمَا أَحْسَنَ اللَّهُ إِلَيْكَ وَلَا تَبْغِ الْفَسَادَ فِي الْأَرْضِ إِنَّ اللَّهَ لَا يُحِبُّ الْمُفْسِدِينَ٧٧

“Dan carilah pada apa yang telah dianugerahkan Allah kepadamu akan (kebahagiaan) Hari Akhirat dan janganlah kamu melupakan bahagianmu daripada (keni‘matan) duniawi; dan berbuat baiklah (kepada orang lain) sebagaimana Allah telah berbuat baik kepadamu; dan janganlah kamu berbuat kerosakan di (muka) bumi; sesungguhnya Allah tidak menyukai orang-orang yang berbuat kerosakan.” (Surah al-Qasas: 77)

Sehingga ditunjukkan suatu pendekatan yang bijak melalui firman Allah SWT:

وَلَا تَجْعَلْ يَدَكَ مَغْلُولَةً إِلَى عُنُقِكَ وَلَا تَبْسُطْهَا كُلَّ الْبَسْطِ فَتَقْعُدَ مَلُومًا مَحْسُورًا٢٩

“Dan janganlah kamu menjadikan tanganmu terbelenggu pada lehermu, dan janganlah pula kamu terlalu menghulurkannya (boros); kerana akibatnya kamu akan menjadi tercela dan menyesal.” (Surah al-Isra’: 29)

Allah SWT membawa cerita Rasul-Nya, Nabi Yusuf AS yang menasihati pemerintah Mesir supaya berjimat cermat dalam menguruskan rezeki supaya mengambil kira cabaran kemarau yang akan ditempuhi. Hal ini berlaku setelah Baginda AS meramalkan bahawa Mesir akan mengalami kemarau panjang, sebagaimana yang dijelaskan melalui firman Allah SWT:

قَالَ تَزْرَعُونَ سَبْعَ سِنِينَ دَأَبًا فَمَا حَصَدْتُمْ فَذَرُوهُ فِي سُنْبُلِهِ إِلَّا قَلِيلًا مِمَّا تَأْكُلُونَ٤٧ ثُمَّ يَأْتِي مِنْ بَعْدِ ذَلِكَ سَبْعٌ شِدَادٌ يَأْكُلْنَ مَا قَدَّمْتُمْ لَهُنَّ إِلَّا قَلِيلًا مِمَّا تُحْصِنُونَ٤٨ ثُمَّ يَأْتِي مِنْ بَعْدِ ذَلِكَ عَامٌ فِيهِ يُغَاثُ النَّاسُ وَفِيهِ يَعْصِرُونَ٤٩

“Yusuf menjawab: ‘Hendaklah kalian bercucuk tanam dalam tujuh tahun berturut-turut sebagaimana biasa, kemudian apa yang kalian tuai itu hendaklah dibiarkan pada tangkai-tangkainya; kecuali sedikit daripada bahagian untuk kalian makan. (47); Kemudian, akan datang sesudah itu, tujuh tahun yang amat sulit (kemarau yang besar), yang akan menghabiskan makanan yang kalian simpan bagi menghadapinya (tahun sulit); kecuali sedikit daripada apa yang kamu simpan (untuk dijadikan benih). (48); Kemudian, setelah itu akan datang pula tahun yang padanya manusia beroleh hujan, dan pada waktu itu mereka dapat memerah (hasil anggur, zaitun dan sebagainya).’ (49)” (Surah Yusuf: 47-49)

Nabi Yusuf AS menasihati kerajaan yang bertanggungjawab agar menjaga rakyat supaya berhemat dalam mengurus kerana akan menghadapi masa depan yang tidak menyenangkan. Maka, jangan terpengaruh dengan kalangan mereka yang berakal sempit dan tidak berfikir untuk jangka masa yang panjang disebabkan mereka akan lebih menyusahkan rakyat pada masa hadapan dan kebanyakan rakyatnya pula jahil.

Lebih malang lagi, mereka hanya berfikir untuk membeli rakyat dengan kesenangan jangka masa pendek dan membuli mereka pada masa hadapan. Kelakukan mereka hanya bagi mendapatkan sokongan tanpa merancang masa depan yang lebih mencabar.

Sepatutnya ketika usia muda dirancang untuk mengharungi hidup pada masa tua, manakala ketika badan sihat untuk masa sakit dan bencana yang menimpa. Begitu juga, memanfaatkan waktu yang senang untuk menghadapi saat susah, dan bertugas untuk menghadapi masa bersara setelah tua dan uzur.

Adapun konsep ekonomi Islam adalah berasaskan konsep wasatiyyah yang tidak bebas dan terlepas sepertimana liberal kapitalisme dan tidak mengongkong sepertimana sosialisme dan komunisme. Konsep ekonomi Islam juga dikawal oleh aspek rohani iaitu beriman kepada adanya pahala dan dosa serta berwawasan Hari Akhirat yang tiada dalam semua konsep ideologi yang lain.

Contohnya, dalam menjaga hubungan bermasyarakat dari aspek ekonomi Islam maka riba itu diharamkan sekeras-kerasnya, kerana sifat ideologi yang lain tidak berkebajikan dan bertolong-menolong dalam menjana ekonomi. Maka, Islam menyalahi konsep liberalisme yang hanya mengejar keuntungan tanpa perhitungan dosa dan pahala, di samping kurang bersimpati terhadap masyarakat yang lebih besar jumlah mereka yang tidak berpendapatan tinggi.

Selain itu, Islam juga menolak kongkongan yang keras terhadap pemilikan individu dalam konsep sosialisme dan ekstrem sepertimana komunisme.

Demikian itu disebabkan percanggahannya dengan fitrah manusia yang bersifat ananiyah atau kedirian (individualistik).

Islam membawa konsep wasatiyyah memberikan hak kepada individu dalam kegiatan ekonomi dan hak milik. Pada masa yang sama, diwajibkan hak bermasyarakat dalam kegiatan ekonomi dengan sempadan halal dan haram serta pembahagian kekayaan mengikut kewajipan agama seperti zakat dan lain-lain.

Justeru, Islam adalah berbeza dengan semua ideologi dan teori yang lain kerana adanya aspek agama dan akhlak dalam kegiatan ekonomi. Firman Allah SWT:

يَا أَيُّهَا الَّذِينَ آمَنُوا لَا تَأْكُلُوا أَمْوَالَكُمْ بَيْنَكُمْ بِالْبَاطِلِ إِلَّا أَنْ تَكُونَ تِجَارَةً عَنْ تَرَاضٍ مِنْكُمْ وَلَا تَقْتُلُوا أَنْفُسَكُمْ إِنَّ اللَّهَ كَانَ بِكُمْ رَحِيمًا٢٩

“Wahai orang-orang yang beriman! Janganlah kalian saling memakan (menggunakan) harta-harta sesama kalian dengan jalan yang batil (tipu, judi dan sebagainya), kecuali dengan jalan perniagaan yang dilakukan secara suka sama suka antara kalian, dan janganlah kalian saling berbunuh-bunuhan sesama sendiri. Sesungguhnya Allah sentiasa Mengasihani kalian.” (Surah al-Nisa’: 29)

Dan sabda Rasulullah SAW:

رَحِمَ اللَّهُ رَجُلًا سَمْحًا إِذَا بَاعَ، وَإِذَا اشْتَرَى، وَإِذَا اقْتَضَى.

“Allah memberikan rahmat kepada seorang yang bersifat penyayang (bertimbang rasa) ketika menjual, membeli, dan mengendalikan urusan (menagih hutang).” (Riwayat al-Bukhari 2076)

Ideologi kalangan yang tidak beriman, sama ada haluan kanan mahupun haluan kiri, tidak mampu mengawal nafsu manusia dengan kemampuan akal dan ilmunya sahaja. Maka, terserlah segala kelemahan ideologi tersebut yang tidak mampu mengawal nafsu kemanusiaan, sehingga manusia menjadi tidak berperikemanusiaan terhadap diri sendiri dan masyarakat dalam aspek ekonomi.

Malah, memesongkan manusia daripada tujuan hidup yang betul iaitu menggunakan harta sebagai alat untuk mencapai matlamat keredaan Allah SWT, bukannya ekonomi menjadi tujuan hidup sehingga memuja kebendaan tanpa batasan. Dalam bahasa yang lebih mudah, manusia itu makannya hanya untuk hidup dan beramal soleh, bukan hidupnya untuk makan sahaja sehingga hilangnya nilai kemanusiaan. Firman Allah SWT:

هُوَ الَّذِي جَعَلَ لَكُمُ الْأَرْضَ ذَلُولًا فَامْشُوا فِي مَنَاكِبِهَا وَكُلُوا مِنْ رِزْقِهِ وَإِلَيْهِ النُّشُورُ١٥

“Dialah Tuhan yang menjadikan bumi itu mudah digunakan bagi kalian, maka berjalanlah di segala penjurunya, dan makanlah sebahagian daripada rezeki yang dikurniakan-Nya; dan kepada Allah jualah (tempat kembali kalian sesudah) dibangkitkan semula.” (Surah al-Mulk: 15)

Abdul Hadi Awang
Presiden PAS


Mangsa banjir hampir 50,000 seluruh negara, PMX melawat keadaan di Segamat

Keadaan banjir di beberapa negeri semakin membimbangkan dengan jumlah mangsa yang ditempatkan di pusat pemindahan sementara (PPS) di seluruh negara meningkat kepada 48,989 orang setakat pagi ini.

Jumlah mangsa meningkat seluruh negara dan Perdana Menteri Datuk Seri Anwar Ibrahim mula mengadakan tinjauan di Segamat, Johor hari ini.

Johor terus mencatatkan jumlah mangsa tertinggi iaitu 44,860 orang diikuti Pahang (2,978), Negeri Sembilan (587), Melaka (493) dan Selangor (71), menurut laporan Bernama.

Di JOHOR, Jawatankuasa Pengurusan Bencana Negeri (JPBN) menerusi kenyataan memaklumkan seramai 13,029 keluarga telah ditempatkan di 260 PPS di 10 daerah yang terjejas dengan bencana tersebut.

Menurut kenyataan JPBN itu, Batu Pahat merupakan antara daerah paling ramai penduduk teruk terjejas banjir dengan sejumlah 14,030 orang daripada 4,084 keluarga, diikuti Segamat dengan 13,334 orang (3,897 keluarga) dan Kluang, 5,296 mangsa (1,533 keluarga).

Di PAHANG, Sekretariat JPBN melaporkan jumlah mangsa banjir pagi ini seramai 2,978 orang berbanding 2,860 orang malam tadi, yang ditempatkan di 23 PPS.

Daerah Rompin kekal merekodkan mangsa paling ramai iaitu 2,615 orang di 20 PPS diikuti Temerloh (305 orang, sebuah PPS) dan masing-masing 29 mangsa di sebuah PPS di Bera serta Maran.

Di MELAKA, jumlah mangsa meningkat lagi kepada 493 orang daripada 134 keluarga setakat pukul 8 pagi ini berbanding 448 mangsa daripada 118 keluarga pada 8 malam tadi.

Sekretariat JPBN dalam satu kenyataan berkata kesemua mangsa terjejas ditempatkan di empat PPS di daerah Jasin iaitu 477 orang daripada 127 keluarga, manakala di Alor Gajah 16 mangsa daripada tujuh keluarga ditempatkan di sebuah PPS.

Di SELANGOR, jumlah mangsa banjir merekodkan peningkatan kepada 71 orang daripada 17 keluarga setakat pagi ini berbanding 58 orang daripada 14 keluarga semalam berikutan hujan lebat yang berlaku pada awal pagi tadi.

Menurut JPBN, Angkatan Pertahanan Awam (APM) Selangor melaporkan dua PPS iaitu SK Merbau Sempak dan Dewan MPKS Desa Coalfields, Sungai Buloh masih dibuka sehingga kini bagi menempatkan mangsa-mangsa banjir berkenaan.

Di NEGERI SEMBILAN, Pengarah Angkatan Pertahanan Awam Malaysia (APM) Negeri Sembilan, Leftenan Kol (PA) Mohd Nazri Mes Kam berkata jumlah mangsa banjir di negeri itu terus merekodkan penurunan kepada 587 orang membabitkan 148 keluarga di empat PPS di Tampin, setakat pukul 8 pagi ini.


Zahid ‘ajar’ Ismail Sabri, Kabinet cara atasi isu RM10,000 i-Citra KWSP

Bekas Timbalan Perdana Menteri (TPM), Datuk Seri Ahmad Zahid Hamidi memberi sedikit ‘pelajaran’ buat kerajaan pimpinan Perdana Menteri, Datuk Seri Ismail Sabri Yaakob bagaimana untuk menangani isu pengeluaran one-off i-Citra Kumpulan Wang Simpanan Pekerja (KWSP).

Menurut Zahid, Kabinet sepatutnya meneliti terlebih dahulu sekiranya Menteri Kewangan Tengku Datuk Seri Zafrul Tengku Abdul Aziz memberi pendapat dan nasihat berhubung isu pengeluaran RM10,000 one-off KWSP itu.

“Jika Menteri Kewangan memberi nasihat sebaliknya kepada kerajaan, Kabinet telitilah dengan mendalam terlebih dahulu,” ajar Zahid yang pernah menjadi TPM selama 33 bulan ketika Barisan Nasional (BN) memerintah sebelum Pilihan Raya Umum Ke-14 pada 2018 lalu.

Beliau yang juga Presiden UMNO turut mengingatkan kerajaan Ismail Sabri supaya mendengar rintihan rakyat kerana mereka yang menjadi mangsa banjir dan kesan pandemik Covid-19.

Namun, hari ini Tengku Zafrul memberi penjelasan sebab kerajaan tidak membenarkan pengeluaran RM10,000 one-off itu sambil membidas pihak yang terus menghasut rakyat. Berita berkaitan

Mengulas lanjut, Zahid yang kini didakwa dengan puluhan tuduhan jenayah, termasuk rasuah, di dua Mahkamah Tinggi, juga menyifatkan kemudahan pinjaman yang diumumkan Ismail Sabri kepada mangsa yang terjejas akibat bencana banjir, ibarat ‘gali lubang tutup lubang’.

“Berdasarkan respons di media sosial, rakyat tidak “prefer” membuat pinjaman dan mahu menggunakan dana sendiri. Mereka tidak bersedia untuk berhutang apatah lagi dengan menambah hutang. Sebahagiannya susah dan tidak mampu pun membayar hutang yang sudah sedia ada.

“Tempoh enam bulan atau setahun penangguhan bayaran balik tetap bermakna mereka sudah menambahkan lagi bebanan hutang. Tidak ubah seperti gali lubang tutup lubang. Pinjam wang bayar hutang,” kata Zahid semalam.

Sebelum ini, Ismail Sabri berkata kerajaan tidak berhasrat meluluskan pengeluaran wang KWSP berjumlah RM10,000 biarpun ada permintaan agar ia dipertimbangkan bagi tujuan meringankan beban mangsa banjir yang terjejas.

Beliau berkata kerajaan juga tidak berhasrat meluluskan pengeluaran i-Citra bagi kali kedua setelah skim berkenaan berakhir bulan ini.

Perdana Menteri berkata keputusan itu dibuat kerana kerajaan telah memperuntukkan dana serta bantuan yang mencukupi kepada mangsa banjir yang terjejas di seluruh negara ketika ini.

Menurutnya, kerajaan bimbang dengan jumlah baki simpanan dalam akaun pencarum KWSP susulan dua kali pengeluaran menerusi i-Sinar dan i-Citra, akan ada yang berisiko menjadi miskin tegar selepas bersara.

“Ada banyak kemudahan diumumkan kepada mangsa banjir. Jika ada yang mahu buka perniagaan untuk yang terjejas banjir, Tekun Nasional menawarkan pinjaman mudah RM10,000 tanpa faedah dan moratorium, iaitu tidak perlu bayar balik pinjaman selama setahun.

“Bank seperti BSN juga akan beri pinjaman RM10,000 secara pinjaman persendirian untuk beli barangan keperluan asas rumah dengan tanpa faedah dan enam bulan moratorium,” katanya.


Zahid dengar nasihat Anwar lagi, guna MT desak Menteri UMNO letak jawatan?

Sudah dijangka Presiden parti, Datuk Seri Ahmad Zahid Hamidi akan menggunakan Majlis Tertinggi (MT) bagi mendesak Menteri dan Timbalan Menteri UMNO supaya meletak jawatan mereka daripada kerajaan Perikatan Nasional (PN) sebelum 1 Ogos nanti.

Tempoh 14 hari yang diberikan dengan menggunakan alasan penderhakaan dalam kenyataan Zahid adalah langkah untuk menghalalkan keputusan MT nanti bagi memberi tekanan kepada kumpulan Menteri dan Timbalan Menteri supaya patuh dengan keputusan parti.

Zahid dilihat tergesa-gesa dengan mengeluarkan kenyataan sebaik Mesyuarat Biro Politik berakhir diadakan semalam walhal Perdana Menteri Tan Sri Muhyiddin Yassin sudah memberikan komitmen untuk membuka sidang Parlimen dan persiapan sudah pun sedang dijalankan.

Kenyataan-kenyataan Zahid kebelakangan ini juga dilihat cenderung dan senada sama dengan blok pembangkang, adakah beliau kini sedang menari mengikut rentak politik yang sama dengan Ketua Pembangkang, Datuk Seri Anwar Ibrahim yang dianggapnya sebagai ‘cikgu’?

Dalam pendedahan klip audio tular sebelum ini antara Zahid dan Anwar, terdapat satu bahagian dalam perbualan tersebut yang menyentuh berhubung strategi untuk menggunakan platform MT dalam memastikan pakatan sulit tersebut berjaya dilaksanakan.

Transkrip perbualan Anwar dan Zahid:

Anwar: No no ok… I tengok ucapan you ni bagus .. and then the mattter MT.. and of course kita nak finish the game tapi kalau you dah fikir mandat itu ok la… cuma ada kerja sikit dengan MT je la.

Zahid: MT tu senang saja sebab dah solid dah tu… mudah.

Transkrip penuh boleh dibaca disini: Tular klip audio Anwar, Zahid bincang strategi semasa PAU

Untuk rekod, kedua-dua mereka tidak menafikan kesahihan klip audio tersebut walaupun pada awalnya mahu membuat laporan polis selepas ia tular.

Dalam perkembangan politik terkini, suhu politik kembali menjadi panas sebaik berakhirnya pertemuan antara wakil parti politik dengan Yang di-Pertuan Agong Al-Sultan Abdullah Ri’ayatuddin Al Mustafa Billah Shah baru-baru ini.

Isu pembukaan sidang Parlimen dipolemikkan dan menjadi perdebatan hangat pihak luar selepas titah Agong agar sidang Parlimen perlu diadakan secepat mungkin bagi membolehkan Ordinan-ordinan Darurat dan Pelan Pemulihan Negara dibahaskan ahli-ahli Dewan Rakyat.

Zahid mungkin terlupa Menteri UMNO yang berada dalam kerajaan PN kini sedang bertungkus-lumus memastikan penularan Covid-19 ditangani dengan segera dan mereka juga adalah sebahagian komponen penting dalam membuat keputusan bersama kerajaan.

UMNO bukan parti pembangkang tetapi adalah termasuk dalam pentadbiran kerajaan yang sedang memerintah ketika ini, jadi apakah relevannya untuk Zahid seakan senada dengan blok pembangkang dan adakah beliau juga sebenarnya mengakui kelemahan Menteri UMNO dalam menjalankan tanggungjawab mereka?

Mungkin sudah sampai masanya untuk Zahid tidak lagi berdolak-dalik dan perlu berterus-terang dengan hasrat sebenarnya iaitu bersama Anwar dan DAP membentuk jajaran baharu yang sebelum ini hangat diperkatakan.

Tidak perlu lah untuk beliau membangkitkan soal isu kelemahan kerajaan dan dengan sewenang-wenangnya memberi amaran 14 hari semata-mata untuk menghalalkan tindak tanduk untuk menyokong Anwar sebagai Perdana Menteri.

Jadi lah seorang pemimpin yang jujur dan jangan menjadi UMNO sebagai cagaran untuk menyelamatkan diri atau sebagai kepentingan diri sendiri.


Semua negeri rekod kes tiga angka, 15 kluster dikesan hari ini

Semua negeri dan Wilayah Persekutuan hari ini mencatat jangkitan harian baharu tiga angka kali pertama sejak, terakhir Selangor merekodkan 675 kes Covid-19 pada 5 Mei 2021 dengan jumlah keseluruhan pada hari itu hanya 3,120 kes.

Berdasarkan statistik dikeluarkan Jabatan Kesihatan Negeri di seluruh Malaysia dalam tempoh 24 jam sehingga 12 tengah hari tadi, jangkitan tertinggi dilaporkan adalah di Selangor membabitkan 800 kes berbanding 1,036 kes semalam.

Bagaimanapun, tiga negeri – Kelantan, Kuala Lumpur dan Melaka – mencatat peningkatan jumlah kes baharu hari ini berbanding semalam.

Kelantan merekodkan 643 kes baharu berbanding 572 kes semalam, diikuti Kuala Lumpur (223 kes hari ini, 182 semalam); dan Melaka (211 kes hari ini, 206 semalam).

Perlis yang sebelum ini merekodkan lonjakan mendadak kes harian sejak beberapa minggu lalu, hari ini turun kepada 18 berbanding 51 kes semalam.

Sementara itu, dalam tempoh 24 jam sehingga 12 tengah hari tadi jumlah kluster Covid-19 meningkat kembali kepada 15 berbanding sembilan kluster semalam.

Ketua Pengarah Kesihatan Tan Sri Dr Noor Hisham Abdullah berkata jumlah itu menjadikan keseluruhannya 5,687 kluster dikesan sejak awal tahun lalu dengan 5,031 telah ditamatkan dan 656 kluster lagi masih aktif.

Beliau berkata daripada jumlah kluster baharu itu, sembilan membabitkan tempat kerja, masing-masing dua kluster komuniti dan pendidikan, dan masing-masing satu kluster keagamaan di Melaka melibatkan 47 individu daripada 68 yang disaring, serta kluster kumpulan berisiko tinggi di Johor Bahru (15 individu daripada 58 saringan).

Sementara itu, daripada sembilan kluster tempat kerja berkenaan, empat direkodkan di Johor melibatkan Johor Bahru (satu), Tangkak (satu) dan Kluang (dua) dengan keseluruhannya membabitkan 108 individu daripada 336 yang disaring.

Selangor pula merekodkan dua kluster tempat kerja di Klang membabitkan seramai 49 individu daripada 100 yang disaring dan di Kuala Langat (22 individu, 48 saringan).

Tiga lagi negeri masing-masing mencatat satu kluster tempat kerja membabitkan Kelantan (17 individu/23 saringan); Sarawak (30 individu/106 saringan); dan Kuala Lumpur (11 individu/47 saringan).

Dua kluster komuniti direkodkan di Batang Padang, Perak dengan keseluruhannya membabitkan 82 individu positif Covid-19 daripada 225 individu yang disaring.

Kuala Lumpur dan Negeri Sembilan pula masing-masing mencatat satu kluster pendidikan membabitkan tujuh kes di Lembah Pantai dan 22 kes di Jempol.

Sementara itu, Dr Noor Hisham berkata daripada 5,434 kes harian yang dilaporkan hari ini, 151 kes atau 2.8 peratus adalah pesakit kategori 3, 4, dan 5, manakala 5,283 kes (97.2 peratus) lagi pesakit kategori 1 dan 2.

Katanya seramai 682 pesakit kini dirawat di unit rawatan rapi dengan 357 memerlukan alat bantuan pernafasan.


DUN Sarawak pula bubar?

Dewan Undangan Negeri (DUN) Sarawak mungkin dibubarkan hari ini, lapor Borneo Post.

Media yang berpangkalan di Sarawak itu memetik sumber yang mengatakan pembubaran itu adalah “sangat berkemungkinan”.

Sumber yang dipetik laporan itu juga mendakwa bahawa pengundian kemungkinan diadakan pada 27 November dengan penamaan calon pada 13 November.

Sekiranya benar, ia akan bertindih dengan pilihan raya negeri (PRN) Melaka yang akan diadakan pada 20 November dengan pencalonan pada 8 November.

Perdana Menteri Ismail Sabri Yaakob juga dilaporkan akan melakukan lawatan rasmi ke Sarawak pada hujung minggu ini.

Sebelum ini, timbul spekulasi bahawa PRN Sarawak dan Melaka akan diadakan secara serentak.

Menteri undang-undang Wan Junaidi Tuanku Jaafar telah mengatakan bahawa darurat di Sarawak boleh ditamatkan lebih awal.

Penamatan darurat secara automatik akan membubarkan DUN – yang tempohnya berakhir pada bulan Jun.

Darurat di Sarawak – yang dijadualkan berakhir pada Februari tahun depan – diisytiharkan sebelum ini untuk menangguhkan pilihan raya negeri susulan pandemik Covid-19.

Sehingga semalam, 90.8 peratus orang dewasa Sarawak telah divaksinasi sepenuhnya.

Suntikan dos ketiga (penggalak) juga dilancarkan kepada warga emas di negeri itu.

Sarawak berdepan kes Covid-19 empat digit bulan lalu tetapi jumlahnya menurun sejak 16 Oktober.


Indonesia catat 2,048 kematian akibat Covid-19 hari ini

Ketika pemerintah Republik Indonesia menyambung lagi perintah Pemberlakukan Pembatasan Kegiatan Masyarakat (PPKM) Tahap 4 dan Tahap 3 di beberapa wilayah, khususnya di Pulau Jawa dan Bali, negara itu hari ini merekodkan kes kematian harian kedua tertinggi sejak pandemik Covid-19 melanda awal tahun lalu.

Data Kementerian Kesihatan Republik Indonesia (KKRI) mencatatkan 2,048 pesakit Covid-19 meninggal dunia dalam tempoh 24 jam sehingga 12 tengah hari tadi menjadikan kumulatif kepada 110,619 kes sejak awal pandemik.

Jumlah kes kematian harian tertinggi direkodkan di negara itu membabitkan 2,069 pesakit pada 27 Julai lalu.

Pada masa sama KKRI melaporkan dalam tempoh itu 32,081 jangkitan baharu dicatatkan menjadikan kumulatif lebih 3.7 juta kes positif dengan 437,055 pesakit sedang dirawat.

Indonesia melanjutkan perintah Pemberlakukan Pembatasan Kegiatan Masyarakat (PPKM) di Pulau Jawa dan Bali sehingga 16 Ogos, manakala di wilayah lain sehingga 23 Ogos, dengan melakukan pengubahsuaian terhadap peraturan-peraturan Tahap 4 dan 3, berdasarkan situasi jangkitan Covid-19 setempat.

Ini termasuk melonggarkan kawalan pergerakan di 26 daerah di bandar raya Jakarta yang diletakkan di bawah PPKM Tahap 4, selepas data rasmi menunjukkan penurunan kes di ibu kota negara itu.

Antara aktiviti dibenarkan di wilayah di bawah PPKM Tahap 3 termasuk pembukaan semula sekolah dengan kapasiti 50 peratus daripada keseluruhan pelajar, dan kawalan ketat protokol kesihatan.

Sektor eksport dan industri sokongan juga dibenar beroperasi 100 peratus di bawah protokol kesihatan yang ketat. Namun, jika kluster baharu dikesan, maka sektor berkenaan akan ditutup selama lima hari.

Antara lain, orang ramai dibenar untuk makan di restoran tetapi hanya membabitkan 50 peratus daripada kapasiti tempat duduk serta mematuhi protokol kesihatan.

Pusat-beli belah juga dibenar dibuka mulai jam 10 pagi, dengan maksimum 50 peratus daripada kapasiti pengunjung. Orang ramai diwajibkan memakai pelitup muka di dalam premis berkenaan.

Sementara itu pakar epidemiologi Universiti Griffith di Brisbane, Dicky Budiman menyatakan kebimbangan terhadap kes Covid-19 yang tidak bergejala, walaupun memuji langkah pemerintah Indonesia melanjutkan PPKM Tahap 4 dan 3.

Namun beliau menyatakan usaha untuk meningkatkan ujian saringan, penelusuran kontak rapat dan rawatan merupakan aspek terbesar yang perlu diperbaiki.

“Menerusi perkiraan saya ketika PPKM Darurat sebelum ini, kemungkinan terdapat sehingga satu juta kes tidak bergejala yang gagal dikesan di Jawa-Bali,” katanya.

Beliau percaya selagi virus dan individu tidak bergejala gagal dikesan adalah sukar untuk menyusun langkah bagi mengawal penularan wabak itu.


Pasangan suami isteri ditahan disyaki dera kanak-kanak perempuan

Sepasang suami isteri ditahan di Beranang, Hulu Langat, di sini bagi membantu siasatan kes dera melibatkan seorang kanak-kanak perempuan berusia empat tahun.

Ketua Polis Daerah Kajang ACP Mohd Zaid Hassan berkata pasangan terbabit ditahan di rumah mereka pada 2.30 pagi selepas polis menerima laporan mengenai kejadian itu pada 12.14 tengah malam tadi, lapor Bernama.

Beliau berkata siasatan awal mendapati kanak-kanak perempuan berkenaan didakwa dipukul dan dipaksa memakan nasi sehingga termuntah.

“Siasatan juga mendapati kejadian disebabkan kanak-kanak yang dikatakan hiperaktif itu tidak suka makan nasi dan pasangan terbabit memaksanya untuk telan nasi sehingga termuntah,” katanya dalam kenyataan hari ini.

Mohd Zaid berkata kanak-kanak itu dikatakan dipukul pasangan terbabit menggunakan penyangkut pakaian, kayu penyapu dan dicucuh dengan pemetik api.

Beliau berkata pemeriksaan oleh doktor di Hospital Kajang mengesahkan kanak-kanak itu mengalami kecederaan di beberapa bahagian badan.

Mohd Zaid berkata kanak-kanak itu merupakan anak seorang wanita Indonesia dan kelahirannya tidak pernah didaftarkan dan tidak mempunyai sebarang dokumen pengenalan diri.

“Kanak-kanak itu diserahkan kepada pasangan terbabit pada April lepas kerana ibu kandungnya tidak mampu menjaganya,” katanya.

Beliau berkata wanita berusia 28 tahun itu dan suaminya warga Singapura berusia 30-an direman sehingga 28 Julai. Kes disiasat di bawah Seksyen 31(1)(a) Akta Kanak kanak 2001.


MalaysiaNow tidak dapat diakses pengguna

Portal berita MalaysiaNow mengesahkan laman web mereka tidak dapat diakses oleh sebahagian besar pembacanya sejak petang semalam.

Pengarang dan Ketua Pegawai Eksekutifnya, Abdar Rahman Koya berkata setakat ini sekurang-kurangnya pengguna bagi rangkaian mudah alih Celcom dan Maxis tidak dapat mengakses portal itu.

“ Siasatan pakar teknikal kami bagaimanapun tidak menunjukkan apa-apa aktiviti luar biasa terhadap server kami. Kami juga mendapati tiada sebarang serangan ke atas laman sesawang kami.

“Apa yang kami boleh katakan pada masa ini ialah sekurang-kurangnya pengguna dua rangkaian mudah alih Celcom dan Maxis tidak dapat mengakses laman sesawang kami.

“Aduan kepada kedua-dua perkhidmatan itu dibalas dengan jaminan bahawa tidak ada apa-apa perubahan dibuat yang boleh menjejaskan pengguna melayari www.malaysianow.com.,” katanya.

Mengulas lanjut, Abdar Rahman berkata pembaca yang menggunakan perkhidmatan VPN tiada masalah untuk mengakses  portal tersebut.

“Kami terus menerima pembaca dari luar Malaysia, namun jumlah biasa pembaca tempatan kami hampir separuh. Ini mungkin kerana pengguna Celcom dan Maxis tidak boleh mengakses laman kami.

“Ini bermakna, ada kemungkinan wujud satu cubaan di luar undang-undang bagi menyekat laman sesawang kami,” katanya.

Menurutnya lagi, cubaan menghubungi Menteri Komunikasi dan Digital, Fahmi Fadzil masih tidak berjaya.

“Seorang pembantunya berulang kali memberitahu beliau ‘sibuk’. Pembantu itu turut mendakwa MalaysiaNow tidak disekat, sebaliknya berkata mereka sedang menunggu laporan daripada Suruhanjaya Komunikasi dan Multimedia Malaysia (SKMM), badan yang diberi kuasa untuk menyekat akses terhadap laman sesawang.

“Jawapan yang diberikan ini langsung tidak membantu. Setelah meneliti masalah teknikal, kami akan membuat laporan kepada pihak berkuasa yang berkaitan dalam masa terdekat.

“Kami ingin menyatakan hak kami mengambil apa-apa langkah yang dibenarkan undang-undang dalam menangani sebarang pelanggaran kuasa oleh mana-mana pihak yang mengakibatkan laman sesawang kami tidak dapat diakses,” katanya.

Tambahnya, “Kami meminta pembaca yang tidak dapat mengakses MalaysiaNow untuk menggunakan pautan ini: https://tinyurl.com/4uexxmu4.”


20 kluster baharu, 119 varian Omicron dikesan

Kementerian Kesihatan (KKM) mengesan 20 kluster baharu Covid-19 dalam tempoh 24 jam hingga 12 tengah hari tadi, menjadikan keseluruhannya setakat ini sebanyak 6,575 kluster.

Peningkatan jumlah kluster itu seiring dengan lonjakan kes harian hari ini yang mencecah 20,939 kes positif Covid-19.

Ketua Pengarah Kesihatan Tan Sri Dr Noor Hisham Abdullah berkata daripada jumlah keseluruhan itu, sebanyak 6,165 kluster telah ditamatkan.

Terdapat 410 kluster lagi yang masih aktif, katanya. Semua maklumat berkaitan kluster baharu itu akan dikemas kini dalam laman sesawang Covidnow selepas tengah malam ini.

Dr Noor Hisham juga memaklumkan daripada jumlah kes harian yang dilaporkan hari ini, 118 atau 0.56 peratus membabitkan kategori 3, 4, dan 5; dan 20,821 kes (99.44 peratus) kategori 1 dan 2.

Kategori 1 melibatkan 5,181 kes (24.74%); Kategori 2 (15,640 kes – 74.7%); Kategori 3 (95 kes -0.45%); Kategori 4 (13 kes – 0.06%); dan Kategori 5 (10 kes – 0.05%).

Seramai 5,807 telah sembuh hari ini menjadikan kumulatif pulih sebanyak 2,841,271 kes atau 94.8 peratus daripada 2,996,361 kes kumulatif positif, katanya.

Pada masa sama beliau berkata KKM juga mengesan 121 kes import yang membabitkan 69 warganegara dan 52 rakyat asing.

Sebanyak 20,818 kes lagi adalah penularan tempatan yang melibatkan 20,315 warganegara dan 503 bukan warganegara.

Sehingga kini seramai 155 pesakit masih dirawat di unit rawatan rapi, dengan 80 daripadanya memerlukan alat bantuan pernafasan.

Dr Noor Hisham juga memaklumkan sebanyak 188 kes baharu Variant of Concern (VOC) telah dilaporkan daripada 9 Februari 2022 hingga 11 Februari 2022 yang terdiri daripada 69 kes varian Delta dan 119 kes varian Omicron.

“Kesemua 188 kes baharu ini telah dikenal pasti oleh Institut Penyelidikan dan Perubatan Malaysia (IMR),” katanya.

Ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai VOC dan Variant of Interest (VOI) adalah sebanyak 7,586 kes.

Daripada jumlah yang dikesan tersebut, 7,566 kes adalah VOC manakala 20 kes adalah VOI. Secara keseluruhan, sehingga kini, bagi VOC terdapat sebanyak:

Manakala bagi kes-kes VOI, terdapat sebanyak;


Ini antara apa yang dinyatakan hakim ketika menolak rayuan Najib

Umum mengetahui bahawa Mahkamah Rayuan hari ini menolak permohonan Datuk Seri Najib Razak untuk mengetepikan sabitan dan hukuman penjara serta denda yang dijatuhkan Mahkamah Tinggi Kuala Lumpur pada 28 Julai tahun lalu.

Tiga hakim Mahkamah Rayuan di Putrajaya sebulat suara menolak rayuan Najib. Hakim yang bersidang hari ini dipengerusikan Hakim Datuk Abdul Karim Abdul Jalil, bersama Datuk Has Zanah Mehat dan Datuk Vazeer Alam Mydin Meera

Antara yang menjadi perhatian hangat dalam penghakiman 54 muka surat itu ialah tindakan Najib dalam kes berkaitan dana SRC International Sdn Bhd (SRC) itu disebut sebagai bukan demi kepentingan negara, sebaliknya hanya memalukan negara.

Pernyataan itu dikeluarkan susulan bekas Perdana Menteri itu dalam pembelaannya mendakwa tindakan beliau adalah bagi kepentingan nasional.

Hakim Datuk Abdul Karim Abdul Jalil juga berkata Najib terlibat secara aktif dalam memastikan RM4 bilion pinjaman Kumpulan Wang Persaraan (Diperbadankan) (KWAP) kepada SRC International disalurkan kepada syarikat itu, tetapi selepas dana itu dikeluarkan, perayu (Najib) tidak mengambil peduli mengenai dana tersebut.

Memetik Bernama, Hakim Abdul Karim berkata bekas Perdana Menteri itu tidak menyoal SRC International mengenai apa yang berlaku kepada dana itu, mahupun bagaimana ia digunakan dan bagi tujuan apa.

“Malah, beliau mengarahkan Menteri Kewangan kedua ketika itu (Datuk Seri Ahmad Husni Hanadzlah) supaya tidak mengambil tahu hal SRC.

“Kelakuan perayu boleh menunjukkan hanya satu perkara, iaitu sebaik sahaja dana itu telah diperoleh SRC International, yang perayu mempunyai kawalan penuh, beliau bebas menggunakannya untuk kepentingan peribadi.

“Ini ditunjukkan melalui pengaliran RM42 juta daripada SRC International ke dalam akaun peribadinya. Ini bukanlah sesuatu yang boleh dikatakan telah dilakukan demi kepentingan negara.

“Tiada kepentingan negara di sini, cuma memalukan negara,” katanya.

Hakim Abdul Karim berkata Najib mengambil bahagian dalam dua keputusan Kabinet untuk mengeluarkan dua jaminan kerajaan kepada KWAP supaya pinjaman yang diberikan oleh KWAP kepada SRC tidak boleh dipertikaikan.

Beliau berkata keterangan menunjukkan perayu bukan sahaja hadir tetapi mempengerusikan dua mesyuarat Kabinet yang diadakan pada 17 Ogos 2011 serta 8 Februari 2012, dan dengan itu terlibat dalam keputusan Kabinet untuk meluluskan jaminan kerajaan tersebut yang memihak kepada KWAP.

Hakim berkata perkara itu disahkan oleh Tan Sri Mazidah Abdul Majid (saksi pendakwaan ke-40) yang ketika itu merupakan Timbalan Ketua Setiausaha (Kabinet) di Jabatan Perdana Menteri.

“Menurut Mazidah, perayu juga tidak mengisytiharkan kepentingannya dalam kedua-dua keputusan Kabinet, tidak juga menarik diri daripada perbincangan berhubung dua perkara ini dalam agenda, dan tidak juga meninggalkan mesyuarat.

“Perbuatan sebegitu akan menghalang perayu dan akan menunjukkan ke arah pertuduhan di bawah Seksyen 23 (1) Akta Suruhanjaya Pencegahan Rasuah Malaysia (SPRM) 2009,” kata Hakim Abdul Karim.

Hakim Abdul Karim juga bersetuju dengan hakim perbicaraan bahawa terdapat bukti kukuh yang jelas menunjukkan kepentingan peribadi perayu dalam keputusan Kabinet untuk mengeluarkan dua jaminan kerajaan itu.

Beliau berkata berkata hakim Mahkamah Tinggi membuat kesimpulan daripada keterangan mengenai peranan dan penglibatan perayu dalam penubuhan SRC, geran penubuhan awal, pinjaman KWAP, pengaturan jaminan kerajaan serta struktur pemilikan dan tadbir urus SRC, dan kawalan ke atas dana SRC dan pengaliran sebahagian daripada dana SRC ke dalam akaun peribadi perayu membuktikan fakta bahawa perayu mempunyai kepentingan dalam SRC yang melebihi kepentingan jawatan awamnya.

“Kami mendapati tiada sebab yang kukuh untuk tidak bersetuju dengan penemuan itu,” katanya sambil menambah bahawa panel hakim juga bersetuju dengan keputusan hakim Mahkamah Tinggi bahawa Najib gagal menunjukkan tindakannya yang membawa kepada keputusan Kabinet untuk memberikan dua jaminan kerajaan dilakukan demi kepentingan Kerajaan Malaysia.

Hakim itu berkata dalam rayuan ini, penglibatan perayu dalam jenayah itu dapat dilihat sejak penubuhan SRC International sehinggalah kelulusan pinjaman KWAP yang dijamin oleh jaminan kerajaan.

Beliau berkata Najib terlibat dalam kelulusan itu, sehingga sebahagian daripada dana SRC International berjumlah RM42 juta dimasukkan ke dalam akaun banknya untuk kepentingan dan faedah peribadinya.

Oleh itu, katanya panel hakim mendapati Hakim Mahkamah Tinggi Mohd Nazlan Mohd Ghazali adalah betul sepenuhnya dalam mendapati pihak pendakwaan telah membuktikan pertuduhan mengikut Seksyen 23(1) Akta SPRM 2009 tanpa keraguan munasabah.

“Pihak pendakwaan telah mewujudkan kes prima facie dan kes pembelaan telah dipertimbangkan sepenuhnya oleh yang arif hakim perbicaraan.

“Akhirnya, hakim perbicaraan berpuas hati, sama seperti kami, bahawa pihak pendakwaan telah membuktikan pertuduhan melampaui keraguan munasabah. Secara keseluruhan, kami dapati sabitan itu selamat,” katanya.

Hakim Abdul Karim berkata Najib tidak mengembalikan dana RM42 juta milik SRC International Sdn Bhd yang dikreditkan secara salah ke akaunnya, sebaliknya telah menggunakannya.

Menurutnya perkara lazim bagi mana-mana pemegang akaun yang tersilap atau tidak sengaja menerima dana ke dalam akaunnya adalah untuk memulangkannya dan memperbetulkan kesilapan itu, tetapi Najib tidak melakukan sedemikian apabila RM42 juta itu dipindahkan ke akaunnya.

Beliau berkata Najib tidak pernah membuat aduan dengan pihak bank apabila dana itu dikreditkan secara salah ke akaunnya tetapi beliau agak berpuas hati apabila menerimanya dan menggunakan dana itu sesuka hatinya.

“Tidak pernah ditunjukkan penggunaan dana itu ada kaitan dengan SRC International atau perniagaannya. Hakim perbicaraan (Mohd Nazlan Mohd Ghazali) menganggap pemindahan dana itu ke dalam akaunnya mesti dilakukan dengan pengetahuan perayu kerana jika tidak, beliau tidak akan membelanjakan RM42 juta tersebut.

“Oleh itu, keseluruhan keterangan mengukuhkan kesimpulan hakim bahawa perayu pasti mempunyai pengetahuan mengenai RM42 juta yang dipindahkan ke dalam akaunnya,” katanya sambil menambah bahawa mahkamah juga bersetuju dengan penemuan hakim perbicaraan bahawa bukti yang dikemukakan oleh pihak pendakwaan jelas menunjukkan bahawa pergerakan RM27 juta, RM5 juta dan RM10 juta daripada akaun bank SRC adalah tindakan penyalahgunaan yang tidak jujur.

Hakim Abdul Karim juga berkata RM42 juta itu dimasukkan ke dalam akaun bank Najib dan tidak pernah dialihkan ke mana-mana akaun lain dan RM42 juta itu digunakan oleh perayu (Najib).

Sebaik sahaja dana berkenaan diterima ke dalam akaun bank perayu, beliau menggunakan dana tersebut dengan mengeluarkan beberapa cek.

“Dalam keadaan ini, perayu sudah mengetahui dana yang dikreditkan ke dalam akaun banknya, dan mengikut undang-undang, beliau bertanggungjawab dan akan dipertanggungjawab terhadap aktiviti dalam akaunnya,” kata hakim.

Hakim juga bersetuju dengan hakim perbicaraan bahawa semua elemen penting mengenai penyelewengan harta yang diamanahkan oleh perayu telah digunakan dengan jelas.

Beliau berkata keterangan jelas menunjukkan perayu telah menyeleweng RM42 juta, subjek tiga pertuduhan pecah amanah (CBT) dan memindahkan untuk kegunaan beliau sendiri serta telah menyeleweng secara tidak jujur.

Katanya walaupun perayu berpendapat bahawa dana itu digunakan untuk program tanggungjawab sosial korporat (CSR), hakikatnya dana tersebut telah digunakan untuk kepentingan peribadinya, secara langsung dan tidak langsung, dan dalam beberapa kes untuk tujuan politik yang berkaitan dan dikira untuk memajukan kerjaya politik perayu.

Hakim Abdul Karim berkata mahkamah juga bersetuju dengan hakim Mahkamah Tinggi bahawa Najib menguruskan hal ehwal SRC International dan oleh sebab itu beliau telah diamanahkan menjaga dan melindungi aset serta harta syarikat.

“Ini terbukti selepas pelantikannya sebagai Perdana Menteri dan atas kedudukan itu, bekas perdana menteri itu telah mengeluarkan arahan kepada pemegang saham yang perlu dipatuhi oleh Lembaga Pengarah SRC.

“Peranan perayu itu secara rasminya berkuat kuasa setelah beliau dilantik sebagai Penasihat Emeritus syarikat dengan meluluskan pindaan terhadap Tataurusan Persatuan yang membolehkan jawatan itu diwujudkan.

“Pelantikan ini bagi membolehkan beliau mengarahkan Lembaga Pengarah SRC untuk bertindak mengikut arahannya.

“Atas dasar itu, pelbagai peranan perayu iaitu sebagai Perdana Menteri, Menteri Kewangan dan Penasihat Emeritus, jelas menunjukkan beliau telah mengarah dan mengawal minda SRC,” katanya.

Najib, 68, adalah bekas Perdana Menteri dan Menteri Kewangan yang pertama di negara ini ditahan, dituduh di mahkamah dan dijatuhi hukuman penjara.

Mahkamah Tinggi Kuala Lumpur, pada 28 Julai 2020, menjatuhkan hukuman penjara 72 tahun dan denda RM210 juta kepada Najib selepas mendapati bersalah atas semua tujuh pertuduhan membabitkan pecah amanah, pengubahan wang haram dan salah guna kedudukan.

Bagaimanapun, Najib hanya akan menjalani hukuman penjara 12 tahun setelah Hakim Mohd Nazlan memerintahkan semua hukuman penjara berjalan serentak.

Kesalahan itu didakwa dilakukan di Pejabat Perdana Menteri, Presint 1, Putrajaya, antara 17 Ogos 2011 dan 8 Februari 2012.


Saya cakap ada fakta, tak perlu malu, kata MB Kedah isu saman Anwar

Ketua Pengarah Pilihan Raya PAS, Datuk Seri Muhammad Sanusi Md Nor rakyat Kedah tidak perlu malu apabila Menteri Besar mereka disaman kerana bercakap perkara yang menjadi fakta dan sejarah.

Merujuk kepada saman Datuk Seri Anwar Ibrahim, beliau berkata saman itu ditujukan kepada beliau sendiri bukan di atas kapasiti sebagai Menteri Besar Kedah dan rakyat negeri itu tidak perlu berasa malu

Pada 13 Disember 2022, Perdana Menteri memfailkan saman terhadap Muhammad Sanusi , berhubung ucapan berbaur fitnah dalam satu kempen ceramah ‘Jelajah PN Best Tambun’ ketika Pilihan Raya Umum Ke-15 (PRU-15) lalu.

Anwar, 75, yang juga plaintif memfailkan saman itu menerusi Tetuan SN Nair & Partners di Mahkamah Tinggi Alor Setar, Kedah dengan menamakan Muhammad Sanusi, 48, sebagai defendan tunggal.

Perdana Menteri mendakwa pada 14 November lalu, kenyataan fitnah daripada video itu telah dipetik oleh MalaysiaKini dan portal itu menerbitkan satu artikel dalam Bahasa Malaysia dan Inggeris bertajuk “Kes liwat Anwar: Dulu kesian sungguh, sekarang PAS kata kena ‘pikiaq’.

Muhammad Sanusi kemudian memaklumkan, beliau sudah memfailkan penyataan pembelaan di Mahkamah Tinggi Alor Setar sebaik sahaja menerima perintah mahkamah.

Mengulas lanjut, ADUN Jeneri itu berkata ucapan dibuatnya sehingga disaman, dilakukan ketika kempen pilihan raya.

“Kawan hat (yang) saman saya pun, dia dok menyanyi lagi. Dia pun tak jadi PM lagi. Satu Malaysia dok menyanyi hoi ya hoi. Akhirnya dia pakat tubuh kerajaan.

“Saman tu tak tentu dia menang lagi. Masuk mahkamah saya menang macam mana? Saya boleh beritahu mahkamah semua. Ceramah saya berkaitan dengan sejarah apa yang saya sebutkan adalah kes mahkamah. Esok keluar balik semua itu.

“Saya tak bimbang saman itu pasal saya sebut tentang fakta kes. Yang telah berlaku dalam mahkamah di negara ini. Saya ulang balik. Ramai yang bersedia untuk menjadi saksi saya. Tidak ada sedikit pun rasa gentar,” katanya.


Pakar Indonesia yakin pelitup muka cegah gelombang ketiga

Pakar epidemiologi dari Universiti Gadjah Mada, Riris Andono Ahmad memohon semua pihak agar terus konsisten dengan peraturan pemakaian pelitup muka bagi mencegah penularan gelombang ketiga jangkitan Covid-19.

“Penularan Covid-19 di republik itu kini dalam keadaan terkawal. Jika dapat dikekalkan dan diamalkan dengan pematuhan masyarakat dalam pemakaian pelitup muka, risiko jangkitan gelombang ketiga akan dapat dikurangkan,” jelasnya semalam.

Menurut laporan portal antaranews.com, pakar epidemiologi itu turut memaklumkan risiko gelombang baharu sentiasa terdedah apabila mobiliti masyarakat meningkat.

“Pergerakan bermusim mungkin akan mempengaruhi peningkatan kes apabila cuti akhir tahun kerana ia merupakan faktor utama yang boleh meningkatkan risiko jangkitan kes Covid-19,” jelasnya.

Dengan itu, adalah perlu untuk mengurangkan risiko peningkatan penyebaran Covid-19 dengan strategi pencegahan yang konsisten merangkumi peraturan 3M (memakai pelitup muka, mencuci tangan dan penjarakan sosial, 3T (ujian, pengesanan, rawatan) dan vaksinasi.

Jelasnya, kunci utama bagi kejayaan kerajaan untuk mengekalkan keadaan semasa Covid-19 dengan meningkatkan kesedaran orang ramai tentang risiko Covid-19, meningkatkan pematuhan peraturan kesihatan dan meningkatkan kadar vaksinasi Covid-19 di sesebuah negara.

Selain itu, kerajaan juga harus mengingatkan rakyat mengenai kepentingan penjagaan kesihatan dan berkerjasama dalam menghentikan penyebaran virus itu.

Sebelum ini, kes pertama Covid-19 di Indonesia dikesan pada Mac tahun lalu.

Sehingga semalam, menurut Agensi Mitigasi Bencana Negara (BNPB) terdapat sekurang-kurangnya 4.2 juta orang disahkan positif Covid-19 di republik itu, dengan hampir 4 juta sudah sembuh dan 143,405 orang terkorban akibat komplikasi jangkitan.

Sejak 13 Januari lalu, kerajaan Indonesia sudah melancarkan program vaksinasi di seluruh republik itu untuk menangani pandemik Covid-19.

Menurut data Kementerian Kesihatan Indonesia, sehingga semalam terdapat lebih 12 juta rakyatnya sudah menerima dos pertama vaksin dan 7.4 juta daripadanya sudah lengkap divaksin.


Populariti Muhyiddin atasi saingan menjelang PRU-15: ST Singapura

Pengerusi Perikatan Nasional (PN) Tan Sri Muhyiddin Yassin berada pada kedudukan paling popular dari segi penarafan kepuasan rakyat Malaysia, walaupun hanya dalam tempoh singkat menjadi Perdana Menteri (PM), menurut laporan Straits Times (ST) Singapura, semalam (29 Oktober 2022).

Akhbar itu memetik laporan kaji selidik Merdeka Center for Opinion Research yang mendedahkan Pengerusi Pakatan Harapan (PH) Datuk Seri Anwar Ibrahim berada di tempat kedua, dan Naib Presiden UMNO, Datuk Seri Ismail Sabri Yaakob (ketiga).

Ini diikuti Presiden UMNO Datuk Seri Ahmad Zahid Hamidi (keempat) dan Timbalan Presiden UMNO Datuk Seri Mohamad Hasan (kelima).

Untuk rekod, Muhyiddin yang juga Presiden Bersatu mengangkat sumpah jawatan sebagai Perdana Menteri kelapan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, pada 1 Mac 2020.

Bagaimanapun, pada 16 Ogos 2021, beliau meletak jawatan setelah 15 ahli Parlimen UMNO diketuai Zahid mengkhianati sokongan terhadap Kerajaan PN, sebelum Ismail Sabri diangkat sebagai PM kesembilan dengan sokongan PN – gabungan Bersatu, PAS, Gerakan, SAPP dan STAR.

Ketika mengetuai pentadbiran, Muhyiddin berdepan cabaran yang tidak pernah dilalui mana-mana PM Malaysia apabila wabak Covid-19 melanda seluruh dunia sehingga beliau terpaksa mengambil beberapa keputusan bagi menyelamatkan nyawa rakyat, dan pada masa sama menjamin ekonomi negara tidak merudum.

Inisiatif membantu rakyat dengan pelbagai program sokongan seperti wang tunai dan melancarkan Program Imunisasi Covid-19 Kebangsaan (PICK), dianggap antara kejayaan terbesar pentadbirannya dan mengangkat populariti beliau.

Sementara itu, ST juga memetik kaji selidik Merdeka Center yang menyatakan penarafan kepuasan semasa terhadap kerajaan pimpinan Ismail Sabri merosot jauh lebih rendah daripada 50 peratus yang dilihat pada September 2021, beberapa minggu selepas beliau mengangkat sumpah jawatan PM.

Merdeka Center for Opinion Research dalam kaji selidiknya juga berkata penarafan sokongan untuk kerajaan Barisan Nasional (BN) sebelum pembubaran Parlimen berada pada paras 38 peratus, lebih rendah ketika gabungan itu menuju Pilihan Raya Umum Ke-14 (PRU-14) pada 2018 lalu.

Memetik laporan disiarkan ST semalam, kaji selidik itu dibuat terhadap rakyat Malaysia pada September, yang menyokong kepimpinan UMNO adalah lebih rendah daripada 39 peratus yang pernah dicatat pada April 2018, beberapa hari sebelum gabungan itu tumbang setelah hampir enam dekad berkuasa.

Ia juga mendapati hanya 51 peratus responden menyatakan mereka tidak berpuas hati dengan Kerajaan Persekutuan pada September, berbanding 47 peratus sejurus sebelum Datuk Seri Najib Razak mengundur diri daripada jawatan PM pada PRU-14.

Menurut ST, hasil kaji selidik yang dilaporkan dibentangkan kepada pelbagai institusi kewangan dan firma antarabangsa baru-baru ini, menyatakan “sentimen yang mencecah paras terendah pada Julai, berkurangan apabila inflasi dan kenaikan kos sara hidup telah dikurangkan oleh subsidi kerajaan”.

Unjuran dalaman BN seminggu lalu menunjukkan bahawa gabungan itu hanya boleh mencapai kemenangan di kira-kira 60 daripada 222 kerusi Parlimen, dengan sehingga 20 lagi kemenangan berkemungkinan menang tipis.

Tetapi Pejabat Perdana Menteri sendiri hanya yakin kurang daripada 40 kemenangan, walaupun 60 dapat dicapai, menurut ST.

Namun, menyokong Ismail Sabri untuk terus menjadi PM – sekiranya BN menang pada 19 November ini – nampaknya merupakan langkah strategik yang tepat, kerana popularitinya jauh mengatasi Zahid, yang telah dicemari oleh berpuluh-puluh tuduhan rasuah.

Akhbar Singapura itu juga melaporkan penarafan populariti Merdeka Center untuk lima ahli politik terkemuka yang dilihat sebagai calon PMutama pusingan ini.

Menurut tinjauan itu, 46 peratus berpuas hati dengan Ismail Sabri, walaupun ini lebih rendah daripada 52 peratus ketika beliau mula-mula berkuasa setahun lalu.

Bagaimanapun, populariti Naib Presiden UMNO itu jauh melebihi Zahid yang hanya memperoleh 13 peratus penarafan kepuasan.

Sebaliknya, 67 peratus daripada responden tidak berpuas hati dengan Zahid, berbanding 46 peratus bagi Ismail Sabri.

Laporan itu juga menyatakan bahawa Merdeka Center telah menambah ketetapan dalam pembentangannya.

“Walaupun penarafan kelihatan rendah, Zahid dan calon PMnya (daripada UMNO) mendapat sokongan berasaskan kepada kesetiaan.

“Bagaimanapun, ini boleh diatasi oleh pengundi yang tidak membuat keputusan dan menjadikan mereka sebagai alternatif,” kata Merdeka Center dipetik dalam penemuan kaji selidik itu.


Kes harian Covid-19 diumum sehari kemudian mulai esok

Kementerian Kesihatan (KKM) tidak akan mengumumkan kes harian pada hari sama, sebaliknya akan berbuat demkian pada keesokannya bersama beberapa data lain, menyusul jumlah jangkitan yang memecah rekod kes semalam.

Menteri Kesihatan Khairy Jamaluddin berkata perubahan itu dilakukan bagi mengelak ‘fear factor’ sekiranya diumumkan pada hari sama, selain data mengenainya dapat dimaklumkan bersama maklumat lain.

Langkah itu dibuat tatkala kes harian semalam melonjak kepada 27,831 – rekod tertinggi pernah dicatat sejak rakyat Malaysia pertama dikesan dijangkiti Covid-19 pada Februari 2020 lalu.

Jangkitan harian tertinggi Covid-19 pernah direkodkan sebelum ini adalah pada 26 Ogos 2021 melibatkan 24,599 kes.

Mengulas lanjut Khairy berkata perubahan itu adalah budaya baharu dalam pemakluman menganai kes harian Covid-19.

“Jangan tunggu 3 petang (setiap hari) Tan Sri KPK (Ketua Pengarah Kesihatan) press statement (siaran media) lagi. Ini adalah perubahan tingkah laku dan ‘mindset’.

“Secara perlahan kita mendidik masyarakat iaitu daripada hanya melihat kes harian kepada angka-angka yang lain untuk boleh memberikan gambaran lebih jelas dan teliti mengenai keadaan sebenar,” katanya pada sidang media hari ini, mengenai situasi semasa jangkitan Covid-19 di negara ini.

Menurutnya, amalan itu juga dilaksanakan di negara lain seperti Singapura yang mengumumkan kes harian Covid-19 pada tengah malam.

“Jadi saya harap dari segi jadual laporan agensi berita juga boleh mula membuat perubahan berkenaan seperti yang sudah pun kita tetapkan,” katanya.


Kes di sembilan negeri naik hari ini

Sembilan negeri dan Wilayah Persekutuan merekodkan peningkatan kes harian dalam tempoh 24 jam sehingga 12 tengah hari tadi, menurut data dikeluarkan Jabatan Kesihatan Negeri-Negeri malam ini.

Peningkatan itu seiring dengan kenaikan kes di seluruh negara daripada 3,270 yang direkodkan semalam kepada 3,543 kes hari ini.

Selangor kembali merekodkan peningkatan dua hari berturut-turut apabila mencatat 919 kes baharu berbanding 908 pada Rabu dan 514 kes pada Selasa.

Angka itu kini menjadikan kumulatif kes positif di Selangor sejak awal 2020 lalu kepada 791,164 kes, dengan sehingga semalam seramai 770,057 pesakit telah sembuh, 9,981 kes kematian dan 10,207 kes serta 62 kluster masih aktif.

Daripada jumlah kes aktif itu, 8,860 pesakit menjalani kuarantin di kediaman masing-masing; 479 ditempatkan di PKRC; 821 dimasukkan ke hospital; dan 47 dirawat di unit rawatan rapi (ICU) dengan 27 daripadanya memerlukan alat bantuan pernafasan.

Menurut data laman sesawang Covidnow kendalian Kementerian Kesihatan (KKM), daripada 62 kluster yang masih aktif di Selangor, 38 berkaitan tempat kerja.

Negeri dan Wilayah Persekutuan lain yang merekodkan peningkatan jangkitan hari ini ialah Johor, Pahang, Kedah, Melaka, Perak, Terengganu, Putrajaya, dan Labuan.

Johor mencatat 410 kes baharu berbanding 344 semalam, diikuti Pahang (260 kes baharu, 153 semalam); Kedah (217 kes baharu, 174 semalam); Melaka (168 kes baharu, 74 semalam); Perak (166 kes baharu, 122 semalam); Terengganu (153 kes baharu, 128 semalam); Putrajaya (38 kes baharu, 25 semalam); dan Labuan (20 kes baharu, 15 semalam).

Sehingga hari ini, negara mencatat 2,776,699 kumulatif kes positif, dengan 2,705,292 atau 97.4 peratus daripadanya telah sembuh, dan 31,609 kematian.


Ramai pemimpin PH tak beriman, tidak berakhlak, kata Hadi Awang

Presiden PAS Datuk Seri Abdul Hadi Awang hari ini secara terbuka berkata ramai pemimpin Pakatan Harapan (PH) “tidak beriman” dan “tidak bermoral” kerana pergaulan mereka dengan individu yang korup.

Abdul Hadi membuat komen itu untuk mewajarkan mengapa parti Islamnya menolak sebarang bentuk perkongsian dan kerjasama dengan gabungan yang dipengerusikan Datuk Seri Anwar Ibrahim.

Menurutnya penolakan untuk bersama PH setelah dijemput menyertainya pada Pilihan Raya Umum Ke-14 (PRU-14) lalu disebabkan parti itu mempunyai pengalaman yang paling lama dalam bertahaluf dengan beberapa parti komponen PH.

“Secara tegasnya, PAS menolak mudarat politik yang lebih besar dalam PH dan lebih parah akibatnya kepada negara yang boleh merobohkan asasnya, sehinggakan ia boleh mematahkan cabang-cabangnya yang penting.

“Khususnya, hubungan masyarakat majmuk menjadi rapuh, dan menyentuh perkara negatif berkenaan dasar dan konsep negara yang lebih banyak dibandingkan dengan Barisan Nasional (BN).

“Keadaan sedemikian dapat dirasakan dalam tempoh PH memegang Kerajaan Pusat, walaupun terlalu singkat masanya jika dibandingkan dengan BN yang paling lama dan panjang masanya memegang Kerajaan Pusat sejak merdeka sehingga ditolak oleh rakyat dalam PRU-14 kerana salah laku dan rasuah,” katanya dalam kenyataan hari ini.

Abdul Hadi yang juga Ahli Parlimen Marang berkata paling ramai pihak yang melompat parti bukan alasan yang berprinsip, tetapi mengejar janji-janji manis dan janji bohong seperti rasuah juga.

“Mereka mengamalkan politik dendam melalui kenyataan terbuka yang mengganggu-gugat urusan pentadbiran negara dan menyusahkan badan kehakiman, katanya lagi.

“Malah, dalam PH terkumpul kalangan mereka yang nyata bersikap anti-Islam, mengancam institusi raja-raja, Rukun Negara, dan asas-asas Perlembagaan Persekutuan khususnya kemuliaan Islam sebagai agama bagi Persekutuan.

“Bahkan, terdapat juga kalangan yang fanatik bencikan Melayu dan Bumiputera, tanpa peduli adanya hak terhadap agama lain dan berbagai-bagai kaum yang sudah mencukupi.

“Islam yang menjadi aqidah perjuangan PAS menetapkan bahawa politik tidak berpisah daripada agama yang ada perhitungan dosa dan pahala serta dibawa ke alam akhirat. Maka, wawasan PAS tidak tamat sekadar melepaskan harapan di alam dunia,” katanya.

Beliau berkata janji PH untuk menentang rasuah dan salah laku tidak ditepati kerana lebih sibuk untuk berebut jawatan Perdana Menteri.

“Bahkan, mereka mengambil tindakan secara terpilih, sehingga ada dalam kalangan mereka yang ditamatkan proses mahkamah di pertengahan jalan.

“Malah, ada juga tidak meneruskan pendakwaan yang sangat meragukan, begitu juga ada yang dipilih untuk diteruskan sehingga memakan masa kerajaan Perikatan Nasional (PN) yang menerima bebanan selepasnya,” katanya.

BACA ARTIKEL PENUH DI SINI


Angka korban gempa bumi berkembar di Turkiye, Syria meningkat

Gegaran pertama melanda pada kedalaman 11 batu dan berpusat di selatan Turkiye, berhampiran sempadan utara Syria, menurut Pusat Kajian Geologi Amerika Syarikat (USGS).

Pusat gempa 7.8 magnitud itu berada 23 kilometer (14.2 batu) timur Nurdagi, di wilayah Gaziantep Turkiye, pada kedalaman 24.1 kilometer (14.9 batu), kata USGS.

Sekitar sembilan jam kemudian, gempa susulan yang berukuran 7.5 magnitud sekali lagi melanda di Turkiye, menurut USGS. Kejutan itu melanda sekitar 95 kilometer (59 batu) di utara gempa asal.

Banyak gempa susulan kemudian menggegarkan kawasan itu selepas gempa bumi awal. Dalam 11 jam pertama, wilayah itu telah merasakan 13 gegaran susulan yang ketara dengan magnitud sekurang-kurangnya lima, kata Alex Hatem, ahli geologi USGS.

Para saintis sedang mengkaji sama ada gempa bumi berukuran 7.5 magnitud yang berlaku sembilan jam selepas kejutan utama adalah gempa susulan.

“Lebih banyak gegaran susulan sudah dijangka, memandangkan saiz gempa pertama itu. Kami menjangkakan gegaran susulan akan berterusan dalam beberapa hari, minggu dan bulan akan datang,” kata Hatem.

Pakar memberi amaran tragedi itu boleh meragut 10,000 nyawa apabila kedua-dua gempa itu – antara yang paling kuat dalam sejarah di rantau itu – melanda dalam beberapa jam antara satu sama lain.

Lebih 2,300 orang dilaporkan terbunuh akibat gempa bumi berukuran 7.8 magnitud berhampiran sempadan Syria-Turkiye, dengan jumlah korban dijangka meningkat apabila gegaran susulan berterusan sepanjang hari.

Gempa bumi menyebabkan kemusnahan besar di kawasan terbabit kerana kuasanya – ia adalah gempa bumi terkuat yang melanda Turkiye sejak 1939 – dan kerana ia melanda wilayah ramai penduduk.

Kemusnahan akibat gempa bumi berkembar yang menggegarkan barat daya Turkiye pagi semalam dilaporkan melangkaui radius 200 batu.

Bangunan dilaporkan runtuh sehingga sampai ke bandar Aleppo dan Hama di Syria hingga ke Diyarbakir Turk, Turkiyei, lebih 200 batu ke timur laut.

Hampir 900 bangunan musnah di wilayah Gaziantep dan Kahramanmaras, Turkiye, kata Naib Presiden Fuat Oktay, manakala sebuah hospital runtuh di bandar pesisir pantai Iskenderun.

Presiden Turkiye Recep Tayyip Erdogan sebelum ini mendakwa lebih 3,000 bangunan di Turki telah roboh – walaupun jumlah itu hampir pasti akan meningkat. – Agensi


Najib habis saluran undang-undang untuk rayuan, kata pendakwa raya

Biar semua pesalah tahu bahawa undang-undang akan tetap mengejar mereka pada akhirnya, walaupun mereka adalah negarawan, kata pendakwa raya hari ini selepas Mahkamah Persekutuan menolak permohonan Datuk Seri Najib Razak, hari ini.

Pada sidang media selepas perbicaraan hari ini (31 Mac 2023), pendakwa raya ad hoc Datuk V Sithambaram cuba menyampaikan mesej pendakwaan dalam kes SRC International kepada bakal pesalah bahawa tiada sesiapa yang berada di atas undang-undang.

Sithambaram berkata adalah diharapkan keputusan hari ini akan menutup atau memuktamadkan litigasi dalam kes SRC International yang telah berlangsung dalam tempoh lebih empat tahun.

“Anda semua telah mendengar keputusan itu. Semakan (permohonan) oleh pemohon telah ditolak, empat berbanding satu. Dari segi undang-undang, tertuduh telah kehabisan semua saluran rayuan.

“Keputusan Mahkamah Persekutuan ini juga merupakan kebenaran bahawa pertuduhan terhadap Najib adalah kukuh dari segi undang-undang dan tidak bermotifkan politik oleh pihak pendakwaan,” katanya kepada pemberita di Istana Kehakiman di Putrajaya.

Terdahulu, keputusan 4-1 oleh empat hakim panel Mahkamah Persekutuan menolak cabaran Najib terhadap sabitan dan hukumannya dalam kes SRC International, dan secara tidak langsung mengesahkan keputusan panel Mahkamah Persekutuan pada Ogos 2022 yang dipengerusikan oleh Ketua Hakim Negara Tun Tengku Maimun Tuan Mat yang telah mengarahkan Najib mula menjalani hukuman penjara.

Terdahulu, Hakim Besar Sabah dan Sarawak, Datuk Abdul Rahman Sebli yang mempengerusikan panel lima hakim berkata kesilapan dilakukan peguam menjadi punca Najib terpaksa merengkuk dalam penjara.

Abdul Rahman adalah hakim tunggal yang menentang keputusan majoriti panel hakim yang menolak permohonan Najib bagi kebenaran menyemak keputusan Mahkamah Persekutuan dalam rayuan akhir kes penyelewengan dana RM42 juta milik SRC International Sdn Bhd dihadapinya.

Keputusan itu dibuat empat panel hakim iaitu Hakim Mahkamah Persekutuan, Datuk Vernon Ong Lam Kiat; Datuk Rhodzariah Bujang; serta Hakim Datuk Nordin Hassan, dan Hakim Mahkamah Rayuan, Datuk Abu Bakar Jais.

Ketika membacakan penghakimannya, beliau berkata, peguam Najib pada ketika itu, Datuk Hisyam Teh Poh Teik tidak mengambil tindakan sewajarnya bagi membela tertuduh.

Keputusan hari ini bermakna Najib mesti kekal dalam penjara, di mana beliau telah menghabiskan masa tujuh bulan sejak tahun lalu.

Apabila ditanya tentang cara lain Najib boleh membuat permohonan semakan semula, Sithambaram berkata, “Secara sah, ia mungkin tetapi tidak mungkin’.

Bagi penghakiman berbeza, Sithambaram enggan mengulas lanjut tetapi mengakui penerimaan pandangan hakim.

Beliau juga berkata “tiada kegembiraan dalam pendakwaan yang berjaya” kecuali Jabatan Peguam Negara telah dapat memastikan kedaulatan undang-undang telah diguna pakai dalam kes ini.

Pada 28 Julai 2020, Hakim Datuk Mohd Nazlan Mohd Ghazali mendapati Najib bersalah atas kesemua tujuh pertuduhan – tiga untuk pecah amanah jenayah, tiga untuk pengubahan wang haram, dan satu kerana salah guna kuasa – di Mahkamah Tinggi.

Mohd Nazlan, yang kini hakim Mahkamah Rayuan, kemudian menjatuhkan hukuman penjara 12 tahun dan denda RM210 juta kepada Najib jika gagal membayar lima tahun penjara.

Keputusannya dikekalkan oleh Mahkamah Rayuan pada 8 Disember 2021.


Kerajaan tidak tolak titah Agong, perlu diadakan dengan tertib dan teratur

Kerajaan sama sekali tidak menolak titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berhubung pembukaan sidang Parlimen, malah perkara itu diambil secara serius oleh kerajaan dan menjunjung kasih titah tersebut.

Ketua Setiausaha Sulit kepada Perdana Menteri Datuk Dr Marzuki Mohamad berkata, oleh itu tidak timbul soal kononnya kerajaan melakukan penderhakaan kepada Tuanku seperti yang dipolemikkan sesetengah pihak berhubung isu titah pembukaan sidang Parlimen baru-baru ini.

Ketua Setiausaha Sulit kepada Perdana Menteri Datuk Dr Marzuki Mohamad.

“Isu derhaka tak derhaka ini tidak timbul, kerana tiada sesiapa pun yang menolak titah pandangan YDPA cuma dari segi kaedah itu dan pelaksanaannya mestilah mengikut kaedah yang teratur selaras dengan Perlembagaan dan mengikut undang-undang,” katanya kepada Agenda Daily.

Sehubungan itu beliau menolak polemik berkenaan dan menangkis tohmahan itu yang dilihat sengaja dicipta bagi mempengaruhi rakyat supaya terkeliru dengan isu melibatkan pembukaan sidang Parlimen yang hangat diperkatakan ketika ini.

“Jadi saya fikir menjadi tanggungjawab kerajaan dan golongan pakar supaya memberi penjelasan kepada rakyat supaya mereka lebih faham dan mereka mempunyai satu persepktif yang tepat tentang perjalanan pentadbiran negara ini.

“Kita cakap soal pentabiran negara ia mesti dilakukan secara teratur ada tertib… Ia ada masa dan tempoh tertentu perkara itu dibuat, dan saya fikir penjelasan yang dibuat secara lebih meluas dari semasa ke semasa nanti rakyat akan faham tentang kedudukan perkara ini dan ia tidak seharusnya timbul polemik,” katanya.

Mengulas lanjut, katanya mengikut peraturan mustahil untuk Parlimen dibuka sesegera yang mungkin dan memerlukan sedikit masa untuk membuat persediaan sama ada melibatkan aspek teknikal dan juga keselamatan memandangkan penularan pandemik yang masih melanda negara ketika ini.

“Saya tidak fikir ia cukup yang pertamanya kerana ia tidak mengikut peraturan kerana ia ada tempoh-tempoh tertentu.

“Sidang Parlimen dalam keadaan kita kena ambil faktor kesihatan dulu (era pandemik), dulu tak ambil kira faktor kesihatan buat sahaja sekarang ini kena ambil kira macam mana di Parlimen hendak pastikan penjarakan sosial melibatkan 222 Ahli Parlimen dalam dewan dan lain-lain,” tegasnya.

Mengulas lanjut katanya, peraturan Parlimen tidak boleh ‘dikoboikan’ dan perlu mengikut terma undang-undang yang telah termaktub di dalam Perlembagaan.

“Kita kena ikut kaedah yang betul, dalam hal ini kerajaan tidak memandang remeh kepada peraturan dan tatacara pembukaan Parlimen,” katanya lagi.

Sebelum ini, Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan berkata, titah Yang di-Pertuan Agong adalah selari dengan komitmen yang diberikan kerajaan untuk membuka sidang Parlimen dengan secepat mungkin.

Beliau berkata Perdana Menteri Tan Sri Muhyiddin Yassin juga dalam kenyataannya sudah pun bercadang untuk membuka sidang Parlimen pada September depan dan isu tersebut tidak wajar dipolemikkan.

Mengulas lanjut, Marzuki juga berkata cadangan untuk kerajaan membuka semula sidang Parlimen sekitar September tersebut mengambil kira pelbagai faktor memandangkan ketika itu rakyat sudah mencapai imuniti berkelompok dan penularan pandemik sudah semakin reda.

“Perdana Menteri memberi bayangan Parlimen boleh diadakan pada bulan 9 atau bulan 10, ini kerana mengambil kira fasa-fasa didalam Pelan Pemulihan Negara.

“Kerana dijangkakan pada bulan 9 dan 10 itu kita telah pun mencapai kadar vaksinasi, populasi 60 peratus… Ini dikatakan sudah hampir 80 peratus sudah mencapai herd imuniti (imuniti berkelompok)… Dan mungkin dalam bulan Oktober itu, negeri-negeri tertentu sudah boleh mencapai imuniti berkelompok.

“Di negeri-negeri berkepadatan tinggi, Selangor, Kuala Lumpur dan beberapa negeri lain… Mungkin, kalau sekiranya proses vaksinasi itu berlaku dengan cepat dan mengikut jadual. Oleh kerana itu lah, Perdana Menteri memberi bayangan selamat lah untuk kita mengadakan sidang Parlimen ini,” katanya lagi.

Ikuti wawancara penuh disini:


Anwar puji Asyraf Wajdi tampan selepas dilantik Pengerusi MARA

Datuk Dr Asyraf Wajdi Dusuki dipuji sebagai tampan oleh Perdana Menteri, Datuk Seri Anwar Ibrahim selepas dilantik sebagai Pengerus MARA yang baharu.

Bekas ketua pemuda UMNO itu yang kalah tiga kali bertanding pilihan raya mendapat pujian melambung Anwar yang mengharapkan beliau dapat membuktikan kemampuan selepas dilantik anak muridnya, Datuk Seri Ahmad Zahid Hamidi menjadi Pengerusi MARA.

“Kita ada pengerusi MARA yang baharu, yang tampan, berani dan tegas.

“Dalam tempoh enam bulan, kita mahu minta laporan,” katanya dipetik laporan BH.

Anwar berucap semasa program Mini Karnival Usahawan Desa (KUD) dan Karnival Usahawan Orang Asli (KUOA) di Stadium Sungai Besar.

Anwar berkata, walaupun yakin dengan kemampuan Asyraf Wajdi, beliau tidak teragak-agak untuk menukar Pengerusi MARA sekiranya tidak melaksanakan kemajuan yang diingini.

“Kalau kerja macam dahulu, kita tukar pengerusi MARA tetapi saya yakin apabila kita tampilkan tokoh muda, akan ada idea baharu dan jiwa membantu orang Melayu.

“Saya yakin dalam enam bulan, beliau boleh tukar kemajuan dan MARA lebih baik daripada kita lihat dulu,” katanya lagi.

Asyraf Wajdi yang juga Setiausaha Agung UMNO dilantik sebagai Pengerusi MARA pada Mac lalu bagi menggantikan Datuk Azizah Mohd Dun.


Kerana Islam Bersatu Perlis bayar ikat jamin wanita dituduh curi duit masjid

Bersatu Negeri Perlis membantu membayar ikat jamin seorang wanita yang dituduh di mahkamah dan tidak mengaku salah mengambil wang RM40 dari sebuah masjid di negeri itu, sebanyak RM2,000.

Wang ikat jamin itu dibayar Ketua Badan Pimpinan Bersatu Negeri Perlis, Abu Bakar Hamzah dan juga Ketua Penerangan Armada Negeri, Wan Zikri Afthar, di Mahkamah Seksyen Kangar, setelah barisan pimpinan Bersatu Perlis sepakat ingin membantu wanita itu selain, untuk memberinya peluang kedua.

Dalam satu kenyataan hari ini Wan Zikri berkata Bersatu Perlis tetap tegas berpendapat bahawa peluang kedua ini bukanlah bermaksud bersetuju dengan tindakan tertuduh.

Tertuduh katanya, belum menjalani prosiding mahkamah atau dijatuhi hukuman, namun Bersatu berpendapat perkara ini perlu diselesaikan dengan baik, tanpa bias ditambah menilai keberadaan atau kesusahan yang dialaminya.

“Dalam pada itu, Bersatu Perlis yang juga khuatir insiden ini mampu menimbulkan fitnah ke atas Islam dan juga institusi masjid.

“Bersatu telah menghubungi kariah masjid sejak semalam dan akan bertemu untuk terus berbincang dengan mereka bagi mempertimbang untuk menarik balik laporan ke atas wanita yang dalam kesusahan ini.

“Pada masa sama Bersatu Perlis juga bertekad untuk membayar kembali kerugian masjid dan juga menyumbang kepada institusi tersebut,” katanya.

Wan Zikri juga berkata, Bersatu dan ARMADA Perlis juga telah menyediakan peguam sekiranya tindakan undang-undang dilanjutkan.

“Mengenai beberapa tuduhan peribadi ke atas wanita tersebut terkait isu penyalahgunaan dadah, Bersatu berpendapat isu kehilangan duit masjid dan kesusahan wanita itu yang dijadikan sandaran dan kes selain dari isu kehilangan wang dan kesusahan yang dialami wanita ini diserahkan sepenuhnya kepada pihak berkuasa sekiranya terdapat bukti,” katanya.

Namun, menurutnya, apa yang lebih penting bagi Bersatu adalah membantu mereka yang memerlukan dalam pada tidak menghakimi di samping menjaga aib serta maruah insan.

Secara ringkas katanya, ikat jamin yang dilakukan mengambil kira beberapa faktor, termasuk wanita itu mempunyai anak orang kelainan upaya berusia 4 tahun, seorang asnaf, dan nilai wang yang dicuri adalah kecil.

“Jika benar OKT mempunyai masalah moral, seharusnya pihak-pihak berwajib seperti Agensi Anti Dadah Kebangsaan, Pusat Pemulihan, Jabatan Kebajikan Masyarakat atau yang berkaitan haruslah sentiasa memantau dan memberi bimbingan,” katanya.

Wan Zikri berkata wanita itu perlu diberi peluang kedua untuk berubah dan pulih dengan bimbingan dan pemantauan oleh pihak berwajib dan masyarakat.

Semalam, seorang tukang cuci sambilan mengaku tidak bersalah di Mahkamah Majistret, Kangar atas kesalahan mencuri RM40 dalam tabung di Masjid Sirajuddin, Padang Pauh pada bulan lalu.

Tertuduh, Nor Amira Roslan, 28, didakwa melakukan kesalahan mencuri mencuri wang bernilai RM40 yang terdapat dalam tabung masjid itu pada jam 8.54 malam 28 Ogos lalu.


UMNO terima penyertaan semula Isa Samad yang terpalit kes rasuah

Permohonan Tan Sri Mohd Isa Abd Samad sudah diterima UMNO dan mengesahkan penyertaan semula bekas Menteri Besar Negeri Sembilan itu.

Pengesahan permohonan menerima kembali bekas Pengerusi FELDA, Mohd Isa yang sudah dijatuhkan hukuman penjara enam tahun dan denda RM15.45 juta itu diumumkan Setiausaha Agung UMNO, Datuk Asyraf Wajdi Dusuki.

Asyraf berkata, mesyuarat Majlis Tertinggi (MT) UMNO yang dipengerusikan Presiden UMNO, Datuk Seri Ahmad Zahid Hamidi, semalam meluluskan keahlian Mohd Isa.

“Ya, saya sahkan keahlian Tan Sri Mohd Isa ke dalam UMNO diluluskan oleh Majlis Kerja Tertinggi semalam

“Bagaimanapun, saya belum sempat ke pejabat untuk keluarkan surat keahlian kerana mesyuarat habis lewat malam tadi, tapi saya sahkan keahlian itu,” katanya dipetik laporan BH.

Asyraf ditemui di Wisma UMNO Negeri Sembilan hari ini.

Mohd Isa, 74, mengumumkan keluar UMNO pada 27 September 2018 untuk bertanding dalam Pilihan Raya Kecil (PRK) Port Dickson sebagai calon Bebas ketika Barisan Nasional (BN) tidak meletakkan calon.

Sementara itu, Mohd Isa ketika ditemui di lokasi sama, mengucapkan terima kasih kepada MT yang meluluskan keahliannya dalam parti itu.

“Ketika orang lain keluar, saya masuk UMNO.

“Mereka tak kenang jasa UMNO, sebab itu saya ingin terus kekal dalam UMNO,” katanya.

Dalam pada itu, Pengerusi Badan Perhubungan UMNO Negeri Sembilan, Datuk Seri Jalaluddin Alias, menyifatkan kemasukan semula Mohd Isa dapat membantu parti menjelang PRN tidak lama lagi.

“Saya memang mengharapkan bekas pemimpin UMNO kekal dalam parti ini untuk menguatkan parti,” katanya.

Pada Februari 2021, mahkamah menjatuhkan hukuman penjara masing-masing enam tahun bagi sembilan pertuduhan dihadapi Mohd Isa selepas mendapati pihak pendakwaan berjaya membuktikan kes melampaui keraguan munasabah dalam semua sembilan pertuduhan yang dihadapi tertuduh.

Mohd Isa didapati bersalah atas tuduhan rasuah RM3 juta berkaitan pembelian Merdeka Palace Hotel & Suites di Kuching, tujuh tahun lalu.


206 kes baharu, satu kematian

Jangkitan harian Covid-19 dalam tempoh 24 jam semalam (Selasa, 28 Februari 2023) naik semula kepada 206 kes, berbanding 190 yang dicatat pada Isnin, lapor Kementerian Kesihatan (KKM), hari ini.

Lima daripada jangkitan semalam melibatkan kes import.

Data laman sesawang Github KKM yang dikemas kini tengah malam tadi juga menunjukkan jangkitan baharu itu, termasuk 12 kes membabitkan kanak-kanak berusia antara 0 hingga 12 tahun, naik berbanding sembilan kes pada Isnin.

Sepuluh daripada kes itu melibatkan kanak-kanak berusia 0 hingga empat tahun, dan dua lagi (kanak-kanak lima hingga 12 tahun).

Jumlah kes baharu itu menjadikan kumulatif jangkitan sejak kes pertama Covid-19 dikesan di Malaysia pada 25 Januari 2020 sebanyak 5,042,791 kes, dengan 4,996,585 pesakit telah pulih, termasuk 176 yang sembuh semalam.

Daripada jumlah jangkitan semalam juga, 140 kes melibatkan individu yang telah menerima suntikan vaksin penggalak; 36 kes (individu lengkap vaksinasi); tiada kes (individu belum lengkap vaksinasi); dan 30 kes (individu tidak divaksinasi).

Menurut data laman sesawang KKMNow pula, sehingga semalam sebanyak 9,248 kes Covid-19 masih aktif, meningkat berbanding 9,219 yang dicatat pada Isnin.

Sehingga semalam juga seramai 8,901 pesakit Covid-19 masih menjalani kuarantin di rumah (8,888 pada Isnin), sementara 240 pesakit mendapatkan rawatan di hospital, meningkat berbanding 325 pada Isnin.

Jumlah pesakit yang dimasukkan ke unit rawatan rapi sehingga semalam bagaimanapun naik satu kes kepada tujuh orang berbanding enam pada Isnin, dengan tiga daripadanya memerlukan alat bantuan pernafasan, sama seperti Isnin.

KKM juga melaporkan seorang pesakit di Selangor meninggal dunia akibat komplikasi Covid-19 semalam, setelah tujuh hari mencatat sifar kematian.

Ini menjadikan kumulatif kematian akibat Covid-19 sejak 17 Mac 2020 hingga semalam, sebanyak 36,958 kes, termasuk 7,873 kes kematian di luar fasiliti kesihatan atau ‘brought in death’ (BID).

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Pinda audit 1MDB: Arul ‘gembira’ beri keterangan terhadap Najib

Bekas Ketua Pegawai Eksekutif 1Malaysia Development Berhad (1MDB) Arul Kanda Kandasamy akan dengan ‘senang hati’ bersetuju dengan permohonan pihak pendakwaan supaya beliau memberi keterangan sebagai saksi terhadap bekas Perdana Menteri Datuk Seri Najib Razak dalam perbicaraan di sini, kata peguamnya hari ini.

Peguam Arul Kanda, Datuk N Sivananthan, memaklumkan kepada Mahkamah Tinggi Kuala Lumpur bahawa anak guamnya – yang kini tertuduh dalam perbicaraan sama dengan Najib – bersedia untuk berpegang kepada kenyataannya sebelum ini kepada Suruhanjaya Pencegahan Rasuah Malaysia (SPRM) semasa siasatan kes ini.

Hakim Mahkamah Tinggi Mohamed Zaini Mazlan bertanya sama ada Arul Kanda bersetuju dengan permohonan pihak pendakwaan supaya dia hadir sebagai saksi.

“Kedudukan yang diambil oleh anak guam saya, dia telah memberi keterangannya kepada SPRM semasa dia disiasat, kedudukannya sentiasa ada dan kini dia bersedia untuk mengambil pendirian terhadap kenyataan yang dia berikan kepada pihak pendakwaan.

“Dia bersedia untuk berpegang kepada kenyataan itu. Jika itu yang pihak pendakwa mahu, dia dengan senang hati akan bersetuju,” jawab Sivananthan.

Hakim kemudian berkata: “Jadi, dalam bahasa Inggeris, ia bermakna ya”.

Memetik laporan MalayMail, Mohamed Zaini kemudian mengesahkan Arul Kanda bersetuju menjadi saksi pendakwaan.

Mahkamah Tinggi akan memutuskan pada 24 Jun sama ada membenarkan permohonan pihak pendakwaan memanggil Arul Kanda sebagai saksi dalam perbicaraan itu, setelah mendengar hujah daripada pihak pendakwaan dan juga peguam bela utama Najib Tan Sri Muhammad Shafee Abdullah.

Pada 20 Mei lalu, pihak pendakwaan memfailkan permohonan bertulis mengikut Seksyen 63 Akta SPRM 2009 untuk memanggil Arul Kanda sebagai saksi.

Di bawah Seksyen 63(1), dalam situasi di mana dua atau lebih orang didakwa melakukan kesalahan di bawah Akta SPRM, mahkamah boleh menghendaki seorang atau lebih daripada mereka memberi keterangan sebagai saksi bagi pihak pendakwaan sekiranya permohonan bertulis dibuat oleh pihak pendakwaan.

Seksyen 63(3) Akta SPRM menyatakan:

“Tiap-tiap orang yang dikehendaki supaya memberikan keterangan di bawah subseksyen (1), yang, pada pendapat mahkamah, membuat penzahiran yang benar dan penuh tentang semua perkara yang tentangnya dia diperiksa dengan sah, hendaklah berhak menerima perakuan tanggung rugi di bawah meterai mahkamah itu yang menyatakan bahawa orang itu telah membuat penzahiran yang benar dan penuh tentang semua perkara yang tentangnya dia diperiksa, dan perakuan itu hendaklah menjadi galangan bagi segala prosiding undang-undang terhadapnya berkenaan dengan semua benda itu.”

Dalam erti kata lain, Arul Kanda boleh dibebaskan dan dilepaskan jika dia memberi keterangan sebagai saksi pendakwaan dan jika Mahkamah Tinggi memutuskan untuk memberinya sijil tanggung rugi.

Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Arul Kanda, 44, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Kedua-dua mereka didakwa menurut Seksyen 23(1) dan 24(1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.


Bila jembalang jadi rakan, Melayu bangkit pertahan agama, bangsa

Orang Melayu dan Islam mempunyai maruah dan harga diri yang tinggi, malah sanggup berjuang dan mempertahankan martabat bangsa serta agama daripada bersekongkol dengan musuh hanya untuk menyelamatkan diri.

Setiausaha Perhubungan PAS Selangor, Roslan Shahir Datuk Mohd Shahir berkata gelombang Melayu kini sedang bergelora untuk menebus maruah ummah bagi membentuk sebuah pentadbiran yang bersih, berintegriti, jujur dan ikhlas.

Sehubungan itu, beliau menempelak UMNO kerana tergamak meminggirkan kepentingan bangsa Melayu semata-mata kerana agenda peribadi pemimpin tertinggi parti itu apabila bersekongkol dengan DAP – parti yang pernah dicela UMNO sebelum ini.

“Sebelum ini parti lambang roket inilah parti jembalang yang UMNO mahu patah-patah dan tumbangkan.

“UMNO ingatkan umat Melayu betapa bahayanya DAP ini dan ancamannya terhadap masa depan politik umat Melayu,” katanya dalam kenyataan hari ini (8 Februari 2023).

Menurutnya Timbalan Presiden UMNO, Datuk Seri Mohamad Hasan pernah berkata: “Jangan ingat DAP tidak boleh dikalahkan paku mereka telah berkarat, longgar… DAP adalah parti yang banyak menipu rakyat, menabur fitnah serta memecah-belahkan masyarakat berbilang kaum negara ini.

“Saya yakin masyarakat di negara ini yang cintakan keamanan tidak boleh lagi tertipu oleh parti yang memainkan sentimen perkauman ini jadi mari kita bekerja kuat untuk memenangkan BN.”

Roslan Shahir berkata UMNO sebelum ini mengatakan DAP adalah parti penipu, penabur fitnah, pemecahbelah masyarakat, dan parti perkauman yang perlu dikalahkan.

Tetapi semalam, katanya UMNO begitu gembira menjadi tuan rumah, merai dan menyambut kehadiran pemimpin DAP ke ibu pejabat mereka di Pusat Dagangan Dunia di Kuala Lumpur.

“Setelah dapat laba dan kedudukan, DAP bukan musuh dan ancaman lagi. DAP jadi kawan muafakat. Tergamak UMNO meminggirkan kepentingan umat Melayu semata-mata kerana agenda peribadi pemimpin tertinggi mereka.

“Namun umat Melayu Islam termasuklah penyokong dan ahli akar umbi UMNO punya maruah dan harga diri. Martabat bangsa dan agama lebih mulia diperjuang dan dipertahankan daripada mereka yang tergamak bersekongkol dengan musuh demi menyelamatkan periuk nasi.

“Perjuangan politik penyatuan ummah tanggungjawab kita yang celik. Lepaskanlah tangan mereka yang bermuka-muka. Bersama bertaut pada tali Allah, bukannya tangan mereka ini.

“Jika Presiden dan Timbalan Presiden serta konco-konconya longlai, tidak lagi sanggup berjuang, sesungguhnya ramai lagi yang berani dan bertenaga,” katanya.


Kes baharu hari ini lebih 26,200, jangkitan di lapan negeri naik

Sekurang-kurangnya lapan negeri dan Wilayah Persekutuan hari ini merekodkan peningkatan jangkitan harian, ketika kes baharu keseluruhan masih melepasi angka 26,000 kes.

Dalam tempoh 24 jam sehingga 12 tengah hari tadi lebih 26,254 jangkitan baharu dilaporkan – kedua tertinggi sejak Covid-19 mula menular di negara ini awal 2020 lalu – menurut statistik dikeluarkan Jabatan Kesihatan Negeri-Negeri, malam ini.

Semalam negara merekodkan jangkitan harian tertinggi sejak awal 2020 sebanyak 27,831 kes.

Angka terbaharu hari ini tidak termasuk Labuan, menjadikan kumulatif positif sebanyak 3,137,768 kes, dengan sehingga semalam seramai 2,876,450 pesakit telah sembuh, dan 32,201 kes kematian.

Bagi kes hari ini, Kedah mencatat peningkatan jangkitan harian daripada 2,961 kes semalam kepada 3,243 kes hari ini, menjadikan kumulatif positif di negeri itu sebanyak 204,718 kes.

Daripada jumlah kes baharu di Kedah itu, 958 kes dilaporkan di daerah Kota Setar, diikuti Kuala Muda (680); Kubang Pasu (547); Kulim (364); Baling (178); Sik (136); Langkawi (105); Pendang (95); Padang Terap (80); Yan (66); dan Bandar Baharu (34 kes).

Sehingga semalam, 180,739 pesakit Covid-19 di Kedah telah sembuh, 2,206 meninggal dunia, dan 18,530 kes masih aktif.

Daripada jumlah kes aktif itu seramai 17,867 pesakit menjalani kuarantin di rumah; 340 ditempatkan di PKRC; 307 dimasukkan ke hospital; dan 16 dirawat di unit rawatan rapi (ICU), dengan tujuh daripadanya memerlukan alat bantuan pernafasan.

Sehingga semalam juga seramai 1,578,772 atau 72.0 peratus daripada populasi di Kedah telah lengkap divaksinasi, manakala 1,611,600 atau 73.5 peratus lagi menerima sekurang-kurangnya satu dos, dan 632,614 atau 40,7 peratus individu dewasa menerima dos penggalak.

Sementara itu, Johor turut merekodkan peningkatan jangkitan harian hari ini apabila mencatat 2,856 kes baharu berbanding 2,608 semalam, diikuti Pahang (1,096 kes baharu, 948 semalam).

Melaka pula merekodkan 720 kes baharu berbanding 596 semalam; Terengganu (515 kes baharu, 465 semalam); Perak (486 kes baharu, 423 semalam); Perlis (285 kes baharu, 114 semalam); dan Putrajaya (183 kes baharu, 143 semalam).

Dari segi jumlah kes harian, Selangor kekal merekodkan jangkitan tertinggi iaitu sebanyak 5,858 kes, turun berbanding 6,647 kes semalam.


Komander Al-Qassam Gaza terbunuh sudah lama tunggu syahid

Komander Briged Izzuddin Al-Qassam (Al-Qassam) Gaza, Basem Issa atau Abu Imad sudah lama menunggu saat untuk syahid di bumi bertuah Palestin.

Sehari sebelum umat Islam melaungkan takbir Aidilfitri, Abu Imad yang digeruni dengan keberanian dan ketegasannya memimpin kumpulan utama pejuang Palestin di bandar Gaza, gugur syahid terkena letupan bom rejim pengganas Israel.

“Abu Imad sudah menunggu untuk syahid sejak beberapa tahun lalu, setelah terselamat daripada beberapa cubaan membunuh oleh ekstremis Yahudi,” kata kenalan keluarga komander al-Qassam itu.

Semalam, Briged Al-Qassam, sayap tentera Pergerakan Perjuangan Islam Palestin (Hamas) mengumumkan kematian Abu Imad – komander Briged Gaza – dalam serangan rejim Israel yang menyasarkan beliau.

Abu Imad adalah pemimpin kanan Hamas yang dibunuh rejim Israel sejak konflik kedua-dua pihak tercetus semula pada 2014.

“Dengan semua tanda kebanggaan, ketabahan dan bantahan, Brigade Syuhada Izz al-Din Al-Qassam mengumumkan kepada semua penduduk Palestin di mana sahaja berada, syahidnya panglima mujahid Al-Qassam, Bassem Issa ‘Abu Imad’,” kata kenyataan Briged Al-Qassam beberapa jam selepas kejadian itu.

Dalam kenyataan itu, Briged Al-Qassam juga mengingatkan umat Islam dan rakyat Palestin bahawa hanya dengan kematian syahid sahaja mereka akan mendapat penghormatan sebagai warganegara Palestin yang berjuang demi tanah suci Baitulmaqdis.

Abu Imad mengetuai Briged Gaza dan bertanggungjawab menyusun operasi Al-Qassam di bandar itu sejak 2017.

Namanya muncul selepas askar rejim Zionis membunuh seorang pemimpin kanan Hamas, Ahmed al-Jabari pada 2012. Rejim Israel menuduhnya bertanggungjawab melancarkan serangan roket dari Semenanjung Gaza ke beberapa wilayah Israel beberapa hari lalu.

Susulan kematian Abu Imad, Hamas memberi amaran bahawa rejim Israel akan menerima tindak balas mereka.

Jurucakap Hamas, Fawzi Barhoum berkata, darah yang mengalir daripada pemimpin Al-Qassam dan anggotanya akibat serangan rejim Israel tidak akan melemahkan semangat Hamas.

“Rejim Zionis perlu membayar dengan harga yang mahal,” katanya. – Agensi


69 kematian akibat Covid-19 semalam, 85,916 kes masih aktif

Enam puluh sembilan pesakit Covid-19 meninggal dunia dalam tempoh 24 jam semalam, menjadikan kumulatif sejak virus itu mengancam Malaysia awal 2020 lalu naik kepada 28,062 kematian.

Jumlah itu termasuk 11 pesakit yang meninggal dunia sebelum dibawa ke hospital atau ‘brought in death’ (BID). Keseluruhannya 5,666 kes BID dicatat sehingga semalam, lapor Kementerian Kesihatan (KKM), hari ini.

Daripada jumlah pesakit yang meninggal itu, Sarawak mencatat 16 kes diikuti masing-masing sembilan kes di Perak dan Selangor; Johor (lapan); Pulau Pinang (enam); Kelantan (lima); masing-masing empat di Melaka dan Sabah; masing-masing tiga di Pahang dan Perak; dan masing-masing satu di Negeri Sembilan serta Kuala Lumpur.

Tiada kes kematian dilaporkan di Kedah, Terengganu, Labuan dan Putrajaya.

Secara keseluruhan sehingga semalam, sembilan negeri kekal merekodkan jumlah kematian empat angka. Selangor kekal merekodkan jumlah kematian tertinggi iaitu sebanyak 9,530 kes diikuti Johor (3,553); dan Kuala Lumpur (2,538).

Sabah pula merekodkan 2,417 kematian diikuti Kedah (1,936 kes); Pulau Pinang (1,536); Negeri Sembilan (1,217); Sarawak (1,131); dan Perak (1,028).

Data yang dikemas kini dalam laman sesawang KKM, COVIDNOW menunjukkan dalam tempoh enam bulan, 66.8 peratus kematian adalah dalam kalangan individu yang tidak divaksin; belum lengkap divaksin (22.7 peratus); dan lengkap divaksin (10.5 peratus).

Dalam tempoh sama 54.1 peratus kematian membabitkan individu berumur 60 tahun ke atas; 45.5 peratus (18 hingga 59 tahun); 0.1 peratus (12 hingga 17 tahun); dan 0.2 peratus (0 hingga 11 tahun).

Sebanyak 57.1 peratus lelaki meninggal dunia dalam tempoh itu, manakala 42.9 peratus lagi wanita. Dalam tempoh itu juga 86.9 peratus kematian melibatkan warganegara dan 13.1 peratus rakyat asing.

Sementara itu kes aktif juga turun kepada 85,916 kes dengan 66,065 menjalani kuarantin di rumah; PKRC (12,592 pesakit); hospital (6,583 pesakit); dan 676 pesakit dirawat di unit rawatan rapi, termasuk 330 yang memerlukan alat bantuan kecemasan.


Aplikasi tingkat penguasaan bahasa Inggeris bakal diperkenal: Radzi

Inisiatif terbaharu Kementerian Pendidikan Malaysia (KPM) bagi meningkatkan penguasaan bahasa Inggeris di kalangan pelajar adalah menerusi aplikasi baharu yang bakal diperkenalkan.

Menteri Kanan Pendidikan, Datuk Dr. Radzi Jidin berkata selari dengan perubahan arus teknologi yang semakin maju, teknologi digital dalam pendidikan merupakan alternatif terbaik yang boleh digunakan bagi membantu meningkatkan mutu dan kualiti kaedah bidang pengajaran dan pembelajaran bahasa Inggeris di sekolah-sekolah.

“Dalam tempoh terdekat, kementerian akan melancarkan satu program bagi meningkatkan penguasaan bahasa Inggeris dalam kalangan anak-anak yang memudahkan para guru melihat setakat mana pelajar boleh menguasai bahasa tersebut, khususnya dalam percakapan dan sebutan perkataan,” katanya dalam paparan video yang disiarkan dalam akaun Facebook.

Radzi berkata, program itu yang akan dilancarkan itu dikenali sebagai Microsoft Reading Progress yang mana murid-murid yang menggunakan aplikasi itu boleh membaca ayat-ayat yanhg disediakan oleh guru.

“Sistem akan menilai bacaan tersebut dari konteks sebutan dan seterusnya membantu murid-murid membuat sebutan yahg lebih tepat dan sekaligus membantu mereka diperkenalkan dengan perkataan-perkataan baharu,” tambahnya lagi.


Kuasa lantik siapa ganti Zuraida hak Perdana Menteri, kata Muhyiddin

Perdana Menteri Datuk Seri Ismail Sabri Yaakob berhak untuk menentukan individu yang akan dilantik bagi menggantikan jawatan yang disandang bekas ahli Bersatu Datuk Zuraida Kamarudin yang keluar parti baru-baru ini.

Presiden Bersatu Tan Sri Muhyiddin Yassin menjelaskan lantikan Zuraida sebelum ini sebagai Menteri Perusahaan Perladangan dan Komoditi adalah atas kapasitinya sebagai ahli parti tersebut, bagaimanapun terserah kepada Ismail Sabri untuk membuat keputusan berhubung jawatan tersebut.

“Jadi apa pun saya dah beritahu bahawa dari segi pendirian kita Datuk Zuraida dahulu duduk di situ ialah atas kapasiti dia sebagai ahli Bersatu.

“Dan memang pun semenjak saya dulu pun sampailah ke hari ini ialah kuota tapi keputusan untuk melantik siapa itu hak Perdana Menteri,” katanya selepas mempengerusikan mesyuarat Majlis Pemulihan Negara (MPN) hari ini.

Namun, Pengerusi Perikatan Nasional (PN) itu menjelaskan nama calon baharu bagi jawatan menteri tersebut akan dikemukakan untuk Ismail Sabri membuat pertimbangan sewajarnya.

“Dan bila itu kita akan mencalonkan nama yang dianggap sesuai untuk menggantikan Zuraida disitu,” jelasnya lagi.

Menurut Muhyiddin lagi, Ismail Sabri Yaakob akan memaklumkan kepadanya berhubung statut jawatan disandang Zuraida selepas mengadakan pertemuan dengan Ahli Parlimen (MP) Ampang itu.

Berhubung spekulasi mengatakan bakal terdapat lagi beberapa MP lain yang akan keluar parti, Muhyiddin menyifatkan desas-desus itu tidak benar dan sengaja direka bertujuan untuk menyerang Bersatu.

“Bagi saya tidak betul, setakat yang saya tahu mungkin tak ada orang cerita dengan saya tapi apa yang telah saya ketahuilah perkara itu tidak pun saya fikir berlaku Insya-Allah,” katanya lagi.

Menurut laporan, desas-desus mengatakan Ahli Majlis Pimpinan Tertinggi (MPT) Datuk Seri Mohamed Azmin Ali dan Ahli Parlimen Batu Pahat Datuk Rashid Hasnon akan meninggalkan parti mengikuti jejak Zuraida.

Pada 26 Mei lalu Zuraida mengumumkan meletak jawatan sebagai Menteri Perusahaan Perladangan dan Komoditi serta keluar Bersatu untuk sertai Parti Bangsa Malaysia (PBM).

Zuraida menjelaskan langkahnya menyertai PBM kerana tertarik dengan perjuangan parti baharu berkenaan.


Beberapa negeri lagi berpotensi beralih ke Fasa Dua PPN, kata PM

Perdana Menteri Tan Sri Muhyiddin Yassin berkata beberapa negeri lagi menunjukan petanda baik untuk beralih ke Fasa Dua Kawalan Pergerakan dalam Pelan Pemulihan Negara (PPN).

Dalam catatan terbaharu Facebook rasminya hari ini selepas mempengerusikan mesyuarat Khas Majlis Keselamatan Negara (MKN) melalui sidang video beliau bagaimanapun tidak menyatakan negeri berkenaan.

“Hari ini saya telah mempengerusikan Sidang Khas Majlis Keselamatan Negara (MKN) melalui sidang video dari hospital bagi membincangkan perkembangan situasi pandemik Covid-19 di dalam negara,” katanya mempengerusikan mesyuarat itu walaupun sedang menerima rawatan di hospital,.

Beliau berkata antara lain perbincangan termasuk mengenai pelaksanaan Perintah Kawalan Pergerakan Diperketat (PKPD) yang sedang berkuat kuasa di beberapa mukim di Selangor dan 14 lokaliti di Kuala Lumpur, serta laporan pemantauan setiap negeri di dalam fasa pemulihan negara.

“Alhamdulillah, selain lima buah negeri yang telah pun beralih ke Fasa 2 Pelan Pemulihan Negara (PPN), terdapat beberapa buah negeri lagi yang menunjukkan perkembangan yang amat baik dan berpotensi untuk mencapai ketiga-tiga indikator nilai ambang utama dalam waktu terdekat.

“Saya berharap situasi pandemik di negara kita dapat terus dikawal dan lebih ramai rakyat dapat divaksin dalam masa terdekat dengan penerimaan bekalan vaksin yang lebih banyak pada bulan ini,” katanya.

Perdana Menteri turut merakamkan setinggi-tinggi penghargaan kepada sukarelawan badan-badan amal, parti-parti politik, pihak swasta dan orang ramai yang tampil menghulur bantuan kepada rakyat Malaysia yang memerlukan pada masa ini di samping bantuan-bantuan disampaikan oleh pihak kerajaan.

Sabtu lalu, Menteri Kanan (Keselamatan) Datuk Seri Ismail Sabri Yaakob mengumumkan Perlis, Kelantan, Perak, Pahang dan Terengganu beralih ke Fasa Dua PPN bermula hari ini selepas negeri itu berjaya mencapai nilai ambang ditetapkan.

Tiga indikator perlu dipatuhi bagi membolehkan peralihan kepada Fasa Dua PPN iaitu purata kes harian COVID-19 menurun di bawah 4,000 kes, kadar penggunaan katil di Unit Rawatan Rapi (ICU) pada paras sederhana dan kadar vaksinasi bagi populasi yang telah menerima dua dos lengkap mencapai 10 peratus.